text:
Kushone 16 kuqhuma imayini e-Ukraine
2011-07-29 07:09
Kiev - UMnyango weziPhuthumayo e-Ukraine uthi kushone abavukuzi abangu-16 ngesikhathi kuqhuma okuthile emayini esempumalanga naleliya lizwe.
Kulesi sigameko kulimale abavukuzi ababili kanti abangu-10 banyamalele, kusho lo Mnyango.
Lesi sihlekalo senzeke ngezithuba zawu-2 ezintatha ngoLwesihlanu.
Abaphenyi basazama ukuthola imbangela yalokhu.
Izimayini zamalahle zase-Ukraine ziphakathi kwezinye eziyingozi emhlabeni jikelele ngenxa yezinsiza kusebenza eseziphelelwe yisikhathi.
– Landela IzindabaNews24 kuTwitter.
- Sapa - AP


c: text/html

text:
Kufezeke isifiso esidala sikaBonang sokulingisaComment on this story
ABATHANDI bomdlalo wethelevishini oqwashisa ngokubhebhetheka kwegciwane lengculazi, i-Intersexions bangalindela ukubona uBonang Matheba phakathi kwabantu abasha abazolingisa kulo mdlalo kulandela inhlolokhono esanda kwenziwa.
Ngokwemibiko evele ephephandabeni iSunday Sun, lo methuli wohlelo lomculo iLive ube ngomunye wabakhethiwe ukuyolingisa kulo mdlalo odlala ku-SABC 1 oqwashisa ngezindlela ekusabalala ngazo isifo sengculazi.
Utshele leli phephandaba ukuthi ukulingisa yinto ayekade efisa ukuyenza empilweni yakhe nokuthi uyakuthokozela ukuthi useze walithola ithuba lokwenza lokhu.
UBonang, ophinde abe ngumsakazi kwi-YFM useyintandokazi kwithelevishini kodwa ubengakaze avele emidlalweni elingisa.
Engxoxweni ake waba nayo nesiteshi sethelevishini iVuzu, waveza ukuthi usezongena kwezokulingisa maduze njengoba sekuphuma imibiko yokuthi uya kwi-Intersexions, eyawola inqwaba yezindondo kumaSouth African Film and Television Awards.
UBonang uke waveza esontweni eledlule ukuthi ubeye kwinhlolokhono yomdlalo omkhulu enkundleni yokuxhumana iTwitter lapho aphinde waveza khona nokuthi usethole umsebenzi omusha kodwa engathandi ukuphumela obala ukuthi uyini futhi ukuphi lowo msebenzi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines

robotstxt: allowed

filter: keep


text:
Yonke imidlalo ibalulekile - September
2012-12-03 14:04
Johannesburg - Ukapteni weSuperSport United uThabo September uthi ubaluleke kabi umdlalo wabo obazowudlala neBloemfontein Celtic kowePremiership ngoLwesibili.
AMatsatsantsa awenzi kahle kweyeligi njengoba esanqobe umdlalo owodwa emidlalweni engu-12, kanti uSeptember uthi ukunqoba kwabo lo mdlalo maphakathi nesonto kuzokwenza umehluko kuleli qembu emizamweni yalo yokunyukela ngaphezulu.
"Kuleli sonto esikuzamayo ukwenza iqembu likhululeke ngokomqondo,” kusho uSeptember ku-wesite yeqembu lakhe.
"Yonke imidlalo esiyidlalayo manje ibaluleke kakhulu, ikakhulukazi leyo esiyidlalela ekhaya. Sidinga ukuqala siqoqe amaphuzu aphelele manje.
"Sizobhekana neCeltic edlala kahle nangokuzethemba. Kodwa akukho esikuhlelile ngaphandle kokuwina kuphela.”
I-United iyakulo mdlao ngemuva kokudlala ngokulingana ngo 2-2 neGolden Arrows emdlalweni wabo wokugcina, sebedlale imidlalo eyishumi ngokulingana kule sizini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Baningi abashone ezingozini kuleli - Ngqongqoshe
2013-01-10 13:02
Durban - Bangaphezu kuka-1400 abantu abalahlekelwe yizimpilo zabo ngesikhathi samaholidi kaKhisimusi, kusho uNgqongqoshe woMnyango wezokuThutha uDikobe Ben Martins, ngoLwesine.
"Ngokusho kwabakwaSA Police Service, balinganiselwa ku-1465 abantu abashonile ezingozini,” kusho uMartins.
Ethula izibalo zokuqala eseThekwini, uBen Martins uthe zingu-1221 izingozi ezibikwe kusukela mhla lulunye kuDisemba kuya kumhla ziyisishiyagalombili kuJanuwari.
Ungqongqoshe uthi u-40% wabashonile, bekungabantu abahamba ngezinyawo futhi abakade bephuzile.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ukulahlekelwa wumsebenzi kwamvulela amanye amathubaComment on this story
LUNGI LANGA
ABANYE babona ukulahlekelwa wumsebenzi njengesithiyo esingadala ukuthi kume impilo, kepha uNksz Nomfundo Shazi (27) wase-Adams ukubone njengesiqalo sempilo entsha.
Ukulahlekelwa wumsebenzi kwavula amathuba okuthi afeze amaphupho akhe okusebenza endaweni ezomkhulula ukuthi enze izinto ngendlela yakhe uNksz Shazi.
Kuyimanje useyingxenye yenkampani ezimele ehlela imicimbi, iToti Sports.
Isikhashana emuva kokuvalwa kwesikhungo abesebenzela kuso phansi kwenkampani iWaste Management Holdings ngoMashi kulo nyaka uthole ithuba lokuthi angene ekuhleleni imicimbi okuyinto athe kade ayeyifisa.
“Engikuthanda kakhulu ngalokhu engikwenzayo wukuthi ngigcina ngithole ithuba lokukhuluma nabantu abahlukahlukene abenza izinto ezinomthelela omuhle emphakathini,” kusho uNksz Shazi.
Uthe yize kubukeka kuwumkhakha okubukeka sengathi sekunabesimame abaningi kuwo akumkhathazi lokhu kanti akumenzi azizwe enengcindezi.
“Kunokuthi ngizizwe nginengcindezi ngizibuza ukuthi yini engangihlula uma ngizama ngayo yonke indlela ukuthi ngiphumelele kwengikwenzayo. Yingakho ngiphezu kwezinhlelo zokuthi nami ngiqale eyami inkampani kulo mkhakha,” kusho uNksz Shazi.
Uthe ubona abantu abaningi benovalo lokulahlekelwa wumsebenzi, bebeka wonke amathemba abo kuleyo nkampani abasebenza kuyo.
Uthe ukulahlekelwa umsebenzi akusikho ukuphela komhlaba kepha kungayithuba lokungena emkhakheni ongakulethela impumelelo.
“Kumele abantu babone ukuthi lokhu okusuke kwenzekile kusuke kungenye indlela yokuthi kuvela amathuba angakwazi ukubabeka lapho befuna ukuya khona. Abangakubheki ngelokuthi kusukwe kwenzeke into embi abangayilindele,” kuqhuba uNksz Shazi.
Uthe okunye okungasiza abantu abaningi ikakhulukazi intsha ukungayidedeli imfundo ngoba ivula amathuba amaningi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Asephinde ama amanzi kuBonang no-Euphonik
2013-02-08 10:03
Johannesburg - Ngemuva kwezinyanga bephika ukuthi sebebuyelene, uBonang Matheba noThemba Nkosi, odume ngelika-DJ Euphonik babonakele bezijabulele eSandton, eGoli, kungabuzwa ukuthi bayathandana.
IDrum iphahlaze izithombe zalezi zithandani, ebezingakufihli ukuthandana kwazo, njengoba uBonang ebebonakala ebuye enombela esokeni.
Kungekudala, lezi zithandani zike zabonakala zingcebeleka e-Table Mountain, yodumo eKapa.
Abazishwashwathayo bathi lezi zihlabani zike zahlangana eNew York, nakhona zaqhuba uthando lwazo.
Ngenyanga kaMeyi ngonyaka owedlule, kwasabalala izndaba ezithi laba behlukene, kunjalo u-Euphonik ubekwe icala lokushaya uBonang.
UBonang wagcina esolwa ngosaziwayo abanye ngemuva kokuthi ehoxise icala lakhe lokushaywa, ngasekupheleni konyaka owedlule kwavela ukuthi u-Euphonik uselobole intokazi ethile eyabe ingumngani kaBonang, besafunda esikhungweni semfundo ephakeme.
Umxhumanisi kaBonang nabezindaba uSimphiwe Majola, ubhoke ngolaka ngesikhathi ebuzwa ukuthi laba sebebuyeleni yini.
"Bhalani phansi imibuzo bese ningithumelela, ngizophendula."
- Thola lolu daba luphelele kuDrum
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Drum


text:
Unesi ubuyele enkantolo kwelokudlwengula
2013-02-08 08:04
Johannesburg - Uphindele eNkantolo eNkulu yaseBloemfontein osolwa ngokudlwengula isiguli esasibangwa nezibi sinesifo somdlavuza eNational Hospital, kuleli dolobha.
UKodisang Moema, 34, uwaphikile amacala amabili okudlwengula abekwe wona.
Udokotela wezengqondo u-Adri Krieger wethule ubufakazi ngoLwesithathu ukuthi isiguli, 50, sase sife isingezansi isikhathi esingangonyaka ngesikhathi kwenzeka lesi sigameko esisolwayo.
UKrieger wathi kwaba nzima ukubona ukulimala kwesiguli nokukuchaza, wathi yize engeke asho ukuthi isiguli asidlwengulwanga futhi ngeke asho ukuthi sadlwengulwa.
Isiguli lesi sagcina ngokushona.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kusetshenziswe usisi olukhalisa unyembezi emayini
2012-11-01 14:57
Durban - Amaphoyisa aKwaZulu-Natal asebenzise usisi olukhalisa unyembezi ukuzama ukuhlakaza abavukuzi esitelekeni esisemayini iForbes & Manhattan Coalm, eDundee ngoLwesine.
Ngokwabavukuzi namaphoyisa asendaweni yesigameko, abasebenzi bebebhikisha ngaphandle kwale nkampani yemayini.
Ababhikishi bazame ukuvimbela onogada bakwaMbube Security ukuba bangene kule mayini.
Okhulumela amaphoyisa uColonel Jay Naicker akakwazanga ukusheshe aphawule ngalesi sigameko.
NgoLwesithathu, amaphoyisa athi kudutshulwe kwabulawa abavukuzi ababili ngesikhathi bedutshulwa ngonogada emayini engaseDannhauser.
Isikhulu seMbube Security uStuart Cumming ukuphikile ukuthi onogada baxoshe abavukuzi.
Uthe abavukuzi bebezama ukungena lapho kugcinwa khona iziqhumane zasemayini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Udlwengulwe yindoda ahlangana nayo kuTwitter
2012-05-17 10:03
Johannesburg - Intombazane yasePitoli eneminyaka engu-13 ubudala idlwengulwe yindoda eneminyaka engu-45 ubudala eyahlangana nayo enkundleni yezokuxhumana iTwitter, kusho imibiko yamaphoyisa.
Ngokusho kukaCaptain Marissa van der Merwe, mhlaka-13 Mashi intombazane lena yalova esikoleni ngaphandle kwemvume yabazali yenzela ukuthi umlisa ayivakashele ekhaya kubo eSilver Lakes, kubika iphephandaba iBeeld.
"Ngesikhathi intombazane ivula isicabha yathola ukuthi indoda lena indala kakhulu kunalokho ebiziveze iyikho ku-Twitter," kuchaza uVan der Merwe.
Intombazane yazama ukuvala umnyango umlisa mumbe lona wavula ngenkani.
"Yize noma yazama ukubaleka yagcina ingaphumelelanga, yadlwengulwa."
Umsolwa uvele okwesibli ngaphambi kweNkantolo yeMantshi ePitoli ngoLwesithathu.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Bazovela enkantolo kolwase-DRC
2013-02-14 10:05
Johannesburg - Amadoda angu-20 asolwa ngokwakha itulo lokuketula uhulumeni waseDemocratic Republic of Congo (DRC) azovela eNkantolo yesiFunda ePitoli ngoLwesine.
Ngesonto eledlule, inkantolo ibeke ngokusemthethweni amacala amavukelambuso angu-19 ase-DRC ngokufuna ukuvukela uMbuso wezwe lawo.
Laba baboshwa ngoFebhuwari 5 eLimpopo.
Owesilisa osolwa ngokuba ngubhongoza walaba waboshwa ngoFebhuwari 8 eKapa.
Laba basolwa ngokulindela ukuthola ukuqeqeshwa ngaphansi kombutho wezempi ukuze baketule uMengameli wase-DRC uJoseph Kabila.
"Bebefuna ukukhipha uKabila esikhundleni ngokungemthetho," kusho uMshushisi uShaun Abrahams etshela inkantolo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UMubarak ulimale kabi
2012-12-28 12:38
Cairo - Umengameli owakhishwa ngendluzula uHosni Mubarak kuthiwa unoketshezi emaphashini nezimbambo eziphukile, kusho iMENA News Agency kulandela ukungeniswa esibhedlela sombutho wezempi.
Umshushisi wombuso uyalele ukuba uMubarak ayiswe kulesi sibhedlela ngoLwesine ngemuva kokushintsha kwesimo sakhe sezempilo, kulandela ukulimala ngesikhathi ewa egumbini lokugezela ejele ngesonto eledlule.
I-MENA ibike ukuthi ukwenziwa kwama-x-rays kutshengise ukuthi uMubarak ulimale kabi ezimbanjeni kanti nasemaphashini kunoketshezi olungaqondakali.
UMubarak wagwetshwa udilikajele ngeqhaza aba nalo ekubulaweni kwabantu ngesikhathi kuvukelwa umbuso.
- Landela
IzindabaNews24 kuTwitter
- AFP


text:
I-Uganda izophasisa umthetho omelene nezitabane
2012-11-12 14:01
Kampala - Lowo ongusomlomo ePhalamende lase-Uganda uthe kulindeleke ukuthi kuphasiswe umthetho omelene nabathandana bengabobulili obufanayo ngaphambi kokuphela konyaka, yize lokhu kuthole ukugxekwa ngamazwe omhlaba.
USomlomo uRebecca Kadaga utshele abe-Associated Press ngoMsombuluko ukuthi lo mthetho, nowawuthi kumele babulawe abatholakala bethandana nababobulili obufanayo, uzophasiswa ngenxa yokuthi iningi labantu base-Uganda "bayawufuna".
UKadaga uthe izishoshovu zithe la bantu balolu hlobo "bayingozi" kanti lo mthetho kumele uphasiswe "njengesipho sikaKhisimusi".
UPepe Julian Onziema, noyisishoshovu sabathandana bengabobulili obufanayo e-Uganda, uthe kuyabakhathaza kakhulu lokho.
UMengameli waseMelika uBarack Obama ungomunye wabahlaba lo mthethosivivinywa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
Kuzothunyelwa odokotela eLimpopo
2013-01-08 15:02
Johannesburg - AbeSA Medical Association (Sama) ngoLwesibili bathe bazothumela odokotela eGeorge Masebe Hospital, eLimpopo, lapho kushone khona izingane ezine ngenxa yokushoda kwabo odokotela.
"Amalungu ethu azimele nasebenza kuhulumeni, asekhethe ukuvolontiya kusukela namhlanje ngoLwesibili, kusho usihlalo weSama uPhophi Ramathuba.
"Sizoshintshana ngokuhlinzeka ngosizo lwezempilo kuze kube isimo sibuyela kwesejwayelekile."
ISama isebenzisana noMnyango wezeMpilo eLimpopo ukuthola isisombululo ekushodeni kwabasebenzi, uRamathuba uthe ukushona kwezinsana kukhombisa ukuthi kunezinkinga zokuphatha ezibhedlela zomphakathi.
I-SABC ibike ukuthi akusiyo inkinga yokushoda kodokotela kuphela ekhona, kodwa nabaphathi besibhedlela nabo bebesemaholidini ngesikhathi kwenzeka lokhu.
"Siyazi ukuthi abantu banelungelo lokuthatha amaholidi ngesikhathi sikaKhisimusi, kodwa sisadinga izimpendulo kwiziphathimandla zezempilo ngokuthi zishone kanjani izingane," usho kanje.
URamathuba uthe kudingeka kwenziwe izinguquko ukuze abantu baphinde bakwethembe ukusebenza kwezempilo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kubulawe usomabhizinisi eMiddelburg
2013-02-06 12:02
Johannesburg – Usomabhizinisi odumile waseMiddelburg ubulewe esekhaya lakhe ngesikhathi unkosikazi wakhe nendodakazi yabo besaphumile beyothenga u-ice cream.
UTiziano Ciciliato [odume ngelika-TC] ugwazwe ngesikhali esibukhali esifubeni futhi kungenzeka ukuba uphinde waklinywa ngezithuba zabo-20:15 kuya ku-22:00 ekhaya lakhe, kubike iBeeld.
Unkosikazi kaCiciliato, uRonelé, kanye nendodakazi yabo uRozaan, eneminyaka engu-14 ubudala, baye kothenga u-ice cream, kuthe ngesikhathi sebebuya babona isango livuliwe basola ukuthi kukhona okungahambi kahle.
Umama ube esebiza indodana yakhe uJaco Botma, 29, bahlangana egaraji likaphethiloli eliseduzane. Kubizwe amaphoyisa ahambisana nomndeni kwayiwa endlini.
“Sibone iwindi elincane elingasemnyango ongaphambili lifile sase sibona kungcono ukungangeni ngaphakathi ngesikhathi amaphoyisa engena,” kusho uBotma.
Uthe amaphoyisa abatshele ukuthi kunesidumbu sendoda esiphansi egumbini lokubuka ithelevishini.
“Basichazelile ukuthi injani leyo ndoda, kwavele kwasicacela ukuthi uowo nakanjani ngubaba wami ongangizali."
UCiciliato, onamabhizinisi amaningi eMiddelburg, kubukeka sengathi ufikelwe ubuthongo ehleli kwangena izigebengu zambulala.
Izikhiye zendlu, ama-TV, ama-DVD, nezimpahla zikagesi kanye nobucwebe kudukile.
Amaphoyisa ayaphenya.
- Landela
IzindabaNews24 kuTwitter
- News24


text:
Ngakhelwa itulo - Uthisha osolwa ngokudlwengula
2012-11-23 10:01
Durban - Izingane ezafaka isimangalo sokuhlukunyezwa ngokocansi zifakela uthishanhloko wasogwini oluseningizimu neKwaZulu-Natal ngenyanga edlule bezisetshenziswa othisha bazo nabazali ngetulo lokungcolisa igama lakhe, kutshelwe iNkantolo yeMantshi yaseScottburgh ngoLwesine, kubika iThe Mercury.
Leli tulo laqala ngo-2005.
Lokhu kushiwo ngummeli kathishanhloko, uSithembiso Mbhele, enkantolo ngoLwesine. Kodwa lokhu akwanelanga ukugculisa inkantolo ukuba imnike ibheyili.
Umshushisi obephikisana nebheyili uKalpana Makhanjee uthe ukholelwa ukuthi uthishanhloko uzophazamisa ofakazi.
UGiel van Aarde, oyiMantshi, uthe akafuni ukubona isimo lapho umphakathi uzithathela khona umthetho ngezandla.
Uthishanhloko, 44, ubegcwele izinyembezi emehlweni ngesikhathi eyongena esitokisini.
UVan Aarde utshele inkantolo ukuthi akafuni kuze kufike lapho umphakathi uzibambela umthetho ngezandla.
“Kuzoba nzima uma kungase kufike ekutheni abazali basabe ukuhambisa izingane zabo esikoleni ngenxa yokusaba ubulwane bothisha," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Baphika eyokuvalwa kwesibhedlelaComment on this story
INTATHELI YESOLEZWE
UMNYANGO wezeMpilo KwaZulu-Natal izolo ukuphikile ukuthi sizovalwa isibhedlela i-Addington obekunemibiko yokuthi ukusebenza kuzoma ukusebenza ngenxa yokuthi ziyalungiswa.
Esitatiemndeni esikhishwe nguMnuz Sam Mkhwanazi, oyimenenja ebhekele ezokuXhumana eMnyangweni, kuthiwe le mibiko ayilona iqiniso ngoba ukulungiswa kwesibhedlela kuyahambisana nohlelo lwesifundazwe lokuphucula zonke izibhedlela ezidinga ukunakekelwa.
UMkhwanazi uthe kubekwe eceleni u-R1 billion okuhloswe ngawo ukuthi kubhekwane nezindleko zokulungisa i-Addington ibe sezingeni eliphezulu futhi ikwazi ukuba nobuxhakaxhaka besimanjemanje obuzosiza kwezokwelapha namhlanje.
Ukulungiswa kwezibhedla uthe kwenzelwa ukuthi kuqambe kuqala ukusebenza kohlelo olubizwa ngokuthi yi-National Health Insurance, oluzosiza abahlwempu ngokwelashwa okusezingeni okwesekwa nguhulumeni, izibhedlela sezisezingeni elihle.
Kuleli sonto kuvalwe amawodi amane namagumbi okuhlinza amane ngenxa yenkinga yama-aircon kulesi sibhedlela.
Inhloko yoMnyango wezeMpilo esifundazweni, uDkt Sibongile Zungu, ngaphambi kokukhishwa kwesitatimende icashunwe emaphephandabeni ithi babona ukuthi kuzoba ngcono uma besivala sonke isibhedlela.
“Sisezinhlelweni zokuqala izithangami zokubonisana namalungu omphakathi ukuze sizwe ukuthi wona abona kanjani uma sithi asivalwe isibhedlela,” kusho uDkt Zungu.
Uphinde wathi isinqumo sokuvala isibhedlela singase sibeke engcupheni izinhlelo zokwakhiwa kwezibhedlela ezimbili okuhlelwe ukuthi zakhiwe KwaMashu naseNanda.
Isibhedlela saKwaMashu sizobizwa ngeDr Pixley ka Seme, kuthi esaseNanda sibizwe ngeDkt John Dube.
Ukungabaza ngokwakhiwa kwalezi zibhedlela kudalwa wukuthi imali engu-R2 billion okumele ngabe ifakwa ezinhlelweni zokwakha zona ingangena ekulungiseni i-Addington.
Ukuwa kwe-Addington sekuthathe isikhathi eside njengoba phambilini yayithathwa njengesibhedlela esingcono kakhulu kwezokwelapha, njengoba ingeyesibili ngobukhulu ngemva kwe-King Edward.
Ikomidi lanikeza abaphathi besibhedlela izinyanga ezintathu ukulungisa isimo esasingagculisi salesi sibhedlela.
UNgqongqoshe wezeMpilo esifundazweni, uDkt Sibongiseni Dhlomo, uthe ukuvalwa kwamawodi nawokuhlinza kuyingxenye yokulungisa isimo esibhedlela.
Uthe bebengakwazi ukuthi bafake iziguli emawodini engenawo umoya opholile kodwa bagcina bethathe isinqumo sokuthi bazithuthele kwamanye.
Abahlengikazi okukhulunywe nabo bathe inkinga yokungasebenzi ngendlela kwama-aircon esibhedlela yinkinga enkulu esize yadala ukuthi iziguli nabasebenzi bagcine sebeziphathela ama-fan abo.
Omunye umhlengikazi uthe udokotela othile kulesi sibhedlela wake wabhala incwadi ekhononda ngokungasebenzi ngendlela kwama-aircon kodwa akukho okusenziwe kuze kube manje.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
UMalema uzophikisa esokushaqelwa impahla
2013-02-01 10:05
Johannesburg - Lowo owayengumholi we-ANC Youth League owaxoshwa uJulius Malema uzophikisa isiphakamiso seSA Revenue Services (Sars) sokuthi ahlonzwe njengongenamali bese eshaqelwa impahla, kusho ummeli wakhe ngoLwesihlanu.
"Ngingaqinisekisa ukuthi siyalelwe ukuba siphikisane nesicelo," kusho uNicqui Galaktiou.
Ngokwamaphepha afakwe eNkantolo eNkulu yasePitoli kuleli sonto, uMalema ukweleta abakwaSars u-R16 million kanti "ucwile ezikweletini njengoba engeke akwazi ukuyikhokha le mali."
Kulesi sicelo abaqoqi bentela bafuna ukunikezwa igunya lokushaqa impahla kaMalema
-- okubalwa umuzi wakhe oseSandton, nomunye ongadalulwanga kanjalo nepulazi lakhe eliseLimpopo -- ukuze ziyodayiswa esidlangalaleni.
Icala lizolalelwa ngoFebhuwari 27.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Makugxekwe ubandlululo - Zuma
2012-09-07 11:32
Durban - UMengameli uJacob Zuma ugxeka abacindezeli nombuso wobandlululo ngokukhula kwesibalo semijondolo ngasemadolobheni kanye nokungalethwa kwezidingo eNingizimu Afrika, kubika iphephandaba iSowetan.
"Ubandlululo eNingizimu Afrika alubahlelelanga abantu ngobuningi babo,” usho kanje ngesikhathi ekhuluma engqungqutheleni yesibili yeCivil Registration and Vital Statistics eThekwini ngoLwesine.
"Ngo-1994, kwakungathi siqala konke kabusha. Ngaleyo ndlela abantu bacabanga ukuthi ukulethwa kwezidingo eNingizimu Afrika akuhambi kahle. Ingqalasizinda yayihlelelwe abantu abayingcosana kanti yingakho nje sinemijondolo eminingi kangaka njengoba abantu betheleka emadolobheni ukuzothola imisebenzi," usho kanje.
UZuma the ngaphambi kuka-1994, bangaphansi kuka-600 000 abazalwayo ababebhalisiwe ezweni lonke, futhi u-64% walesi sibalo kwakungesababhalise ngemuva kwesikhathi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushone 29 kuhlaselwa e-Iraq
2013-01-18 12:01
Baghdad - NgoLwesine isibalo sinyukele ku-29 sabashonile nabangu-120 abalimele ezehlakalweni zokuhlasela ezenzeka kwelase-Iraq, kusho izikhulu, kulandela imibhikisho esidonse isonto lonke yokukhombisa ukungahambisani nohulumeni kanye nezinkinga ezikhungethe leliya lizwe.
Izehlakalo zokuhlasela sezenzeke izinsuku ezintathu zilandelana kanti sezidlule nemiphefumulo yabangu-88, kuhlanganisa nelungu leSunni Iraq elibulawe yidelakufa kanye nabanye abangu-33 abashone ngesikhathi kuqhuma amabhomu ezimotweni edolobheni enisenyakatho.
Izwe lase-Iraq likhungethwe yizinkinga zezombusazwe, njengoba noNdunankulu uNuri al-Maliki ebhekene nemibhikisho ephikisana nokubusa kwakhe kanye namazwe amaningi asememezele ukuba kuqunjwe phansi uMbuso wakhe.
Alikho iqembu eseliphumele obala lavuma izenzo zokuhlasela, kodwa amasosha eSunni ajwayele ukuhlasela ngemizamo yokuphazamisa ukusebenza kukahulumeni.
- Landela
IzindabaNews24 kuTwitter
- Sapa - AFP


text:
Kubulawe oyisitabane egwazwa ngomkhontoComment on this story
INTATHELI YESOLEZWE
ZIHLALELE ovalweni izitabane zaseNyanga, eWestern Cape emuva kokubulawa kwesitabane endaweni yaseSamora Machel okukholakala ukuthi ubulawe ngoba ephila impilo yobutabane.
UNksz Sihle Sikoji (19), oyilungu lenhlangano elwela amalungelo ezitabane iLulek’ iSizwe ugwazwe esifubeni ngomkhonto washona ngabantu okusolakala ukuthi bebezonda ubutabane bakhe.
Ngaphandle kukaNksz Sikoji ziningi ezinye izitabane ezidlwengulwe zabulawa nakwezinye izifundazwe okubalwa kuzo naKwaZulu-Natal njengoba kusanda kubulawa isitabane eNanda. Isidumbu sikaNksz Mandisa Mbambo (25) waseNanda obeyisitabane satholakala sinqunu sinamanxeba okugwazwa.
UNksz Mbambo watholwa eboshwe izandla nezinyawo futhi kukholakala ukuthi wayeqale wadlwengulwa ngaphambi kokubulawa.
Umngani kaNksz Sikoji ocele ukuthi igama lakhe ligodlwe uthe bebeziphuzela endaweni yokucima ukoma ngoLwesihlanu base bephelelwa yimali babe sebeya komunye wabangani bakhe beyolanda enye imali.
Ngokusho kwakhe ngesikhathi bebuya kuqhamuke abalisa abahlanu bathi akusona isikhathi sokuba kuhambe bona lesi, ngesama-Voora, okuyiqembu lezigelekeqe elaziwayo.
“Sivele sama ngoba besithuke kakhulu. Omunye wabo ukhiphe umkhonto omncane wamgwaza esifubeni wase ewa phansi,” kusho umngani.
Naye uzamile ukungenelela wagwazwa engalweni. Uthe uhlale isikhathi esibalelwa emahoreni amabili elinde i-ambulensi ebizolanda umngani wakhe ogcine eshonele esibhedlela saseMitchells Plain.
“Abazange bafune maselula namali. Amadoda amaningi angapha ayasizonda, athi sifuna ukuwathathela izintombi zawo.
“Sesisaba nokuphumela phandle ngoba laba bantu basekhona la,” kusho umngani kaNksz Sikoji.
Okhulumela amaphoyisa uLt-Col Andre Traut ukuqinisekisile ukuthi lesi sigameko senzekile.
Uthe akukaboshwa muntu futhi akukaziwa ukuthi yini eholele ekutheni abulawe uNksz Sikoji.
Ngenyanga edlule umngani kaNksz Sikoji udlwengulwe ngabalisa bemkhombe ngesibhamu kuyo le ndawo.
Kusolwa ukuthi abamdlwengula bakwenza ngoba bethi bayamlungisa ukuze athande abesilisa angathandi amantombazane.
Ugogo kaNksz Sikoji uNkk Nomangesi Sikoji (71) uthe izinhliziyo zabo ziphukile ngokubulawa komzukulu wakhe.
“Ngimbuke kanye amehlo akhe ewavalile kungathi ulele usazobuye avuke,” kusho uNkk Sikoji.
UNksz Ndumie Mafunda weLulek’ iSizwe uthe uNksz Sikoji ubewuthanda umsebenzi wakhe enosizo ngakho kuzoba nzima ukuthola ozovala isikhala sakhe.
Unxuse izitabane ukuthi ziqikelele uma zihamba emalokishini.
“Kumele bazinakekele bangazikhangisi njengezitabane ngoba sisazama ukulwa nokuzondwa kwezitabane.
“Ukuba yisitabane akusho ukuthi umuntu kumele abe budedengu ngoba namanje sisahlaselwa ngakho kudingeka ukuthi siqaphele,” kusho uNksz Mafunda.
Ukudlwengulwa kwezitabane kuyinto edlangile kulesiya sifundazwe njengoba kusanda kugwetshwa amadoda amane asolwa ngokudlwengula abalulale uNksz Zoliswa Nkonyana waseKhayelitsha ngoba eyisitabane. Laba basolwa bagwetshwa iminyaka engu-14 umsolwa ngamunye.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
'Wayebukela umama amadoda ezitika ngengane'
2012-11-13 12:01
Cape Town - Umama onenkinga yokucwila kakhulu otshwaleni, nobethengisa ingane yakhe kwabesilisa kuze bezozitika nayo ngocansi, wayesuke ekhona ebukela ngesikhathi amadoda ezitika ngengane yakhe eneminyaka engu-13 ubudala.
Umama wabe ethengisa indodakazi yakhe ngemali esukela ku-R20, eyithengisela amadoda, kubika iphephandaba iDaily Voice.
Konke lokhu kuhlale obala ngesikhathi umama evela ngaphambi kwenkantolo ngoMsombuluko.
Umshushisi uCecil Engel uthuse inkantolo ngesikhathi edalula ukuthi ingane ibithengiswa kokunye ngo-R50 noma ngo-R100 kokunye kube ngu-R20, waveza nokuthi umama wayehlala abukele ngesikhathi amadoda ezithokozisa ngendodakazi yakhe, ebaleni ngasemzini wakhe noma ngaphandle kwezindawo zokucima ukoma emikhukhwini ngase- Atlantis.
“Uma sebekhokhile, bebethatha ingane baye nayo esikhotheni noma emotweni bazitike ngayo, ngezinye izikhathi nomama naye wayesuke ekhona kwenzeka konke lokhu, mhlampe emi ngaphandle emotweni," kusho umshushisi.
Umama ubebukeka ezididekele ngesikhathi evela enkantolo, ubezama ukuhlanganisa inkulumo yakhe esebenzisa isiNgisi nesiBhunu, ijaji uZwelidumile Sogwagwa uchazele umsolwa ukuthi ubhekene necala lokudlwengula.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuduke ababili olwandle kuleli
2012-12-26 09:51
Johannesburg - Kusatshelwa kuthi kuminze intombazane eneminyaka eyisihiyagalombili ubudala nomfana, 15, ezindaweni ezahlukene kuleli olwandle, kusho umbiko wezindaba zeSABC.
Ukuthungathwa kwentombazane, eMouille Point, eCape Peninsula, kubandakanya izikebhe ezimbili nendiza enophephela emhlane.
INational Sea Rescue Institute isilunikele emaphoyiseni lolu phenyo.
EPort
St John, e-Eastern Cape, kulahleke umfana lo okusolakala ukuthi uhlaselwe ushaka.
Ubebhukuda nabanye eSecond
Beach, nokuyindawo okubikwa kuyo kakhulu izigameko zabantu abadliwa oshaka.
- Landela
IzindabaNews24 kuTwitter
- SAPA


text:
HARARE—
Umkhokheli webandla leMavambo Kusile Dawn uDokotela Simba Makoni usole inkokheli zamabandla abumba uhulumende womanyano ngokuguqula isisekelo sombuso esilotshwa yiCOPAC zingakhulumisani lozulu.
Ekhuluma emhlanganweni lenthathelizindaba emahofisini ebandla lakhe eHarare ngolweSithathu uMnu. Makoni uthe ukwenza okunje yikwephula isivumelwano seGlobal Political Agreement ethi lalezi nkokheli azikazisi uzulu ngalokho abakulungisisayo kulesisisekelo.
Uthi okukhona okwamanje yimbiko ephuma ezindabeni ethi kuvunyelenwe okuthile kodwa lezi nkokheli azikagcizeleli okuphuma ezindabeni ethi leminye imicijo evunyelanweyo ikhanya ijonge ukuvikela inkokheli ezithile kumbe ezimbili kuphela kuhulumende womanyano ukuba zingalaulwa yileyo micijo okweminyaka elitshumi elandelayo.
Kubika intathelizindaba yeStudio 7 uMark Peter Nthambe osethulela loludaba eseHarare.
Udaba lukaMark Nthambe lomkhokheli weMavambo Kusile


text:
IMeya ezinsolweni zokuxhaphaza umasipala
2013-01-18 08:30
Johannesburg - IMeya kaMasipala wase-OR Tambo e-Eastern Cape
isolwa ngokubhubhudla imali yalo masipala ebalelwa emakhulwini ezinkulungwane ngokuqasha izimoto zikanokusho, ngokusho kombiko ngoLwesihlanu.
IMeya uDingaan Myolwa kuthiwa le mali uyisebenzise ngezinyanga ezimbili eqasha izimoto, ekhokhela amademeshe ezingozi nokubuyisela izimoto sekudlule isikhathi esibekiwe, kubika iDispatch
Online.
Enye yezimoto eyaqashwa yiMercedes-Benz E300 eyaqashwa ngo-Okthoba 5 yabuyiselwa ngo-Okthoba 8 eThekwini.
Imininingwane yakwa-Avis Luxury Cars itshengisa ukuthi le moto yahamba ibanga elingu-1 080 km kwase kufakwa nenye imali ngaphezulu ngokulimala kwemoto nokuthi ibuyiswe sekudlule isikhathi, nokwaba ngu-R188 126.
Lokhu kwabiza umasipala isamba sika-R224 825.70.
Lezi zimoto ziqashwa nje umasipala unazo izimoto, okubalwa iMercedes Benz ML, Toyota Prado, namaMercedes-Benz E350 ababili namaveni amabili.
USotswebhu kulo mkhandlu uNolitha Ntobongwana uthe ubengazi ngalokhu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Cape Town - Lukhulu luyeza luyanyelela uma iNingizimu Afrika ingayeki umkhuba wayo wokuthumba abantu, ukubabulala bacwiywe izicubu zabo kuphinde kuhlukunyezwe nezingane.
Lawa ngamazwi omprofethi uBonginkosi Mnukwa, owabe ekhuleka nontamolukhuni u-Eugene Terre'Blanche namanye amalungu e-AWB, ngenhloso yokuthi baguqule ukuphila kwabo.
Umnukwa uthi uMoya oyiNgcwele umtshele ukuthi akakhulume nabantu bayeke imikhuba yabo emimbi. Uthi uyafisa abantu bangakuthathi kancane lokhu akushoyo, kungenjalo kunesiqalekiso esizokwehlela izwe.
Sibuze abafundi neZindaba News24 imibono yabo ngokusho komphrofethi kanjalo nangalokho abakholwa ukuthi kungenziwa ukuzam ukuhlenga izwe.
Babeke kanje:UFezifiso Neh Thusini
uthe: Okokuqala nje akuhlonishwanwe ezweni, izingane zazise abantu abadala kunciphe nalokhu kuqoma kwengane zincane ngoba engekho ozozitshela zithi zivunwa amalungelo.
Akuyekwe ukuvumela abantu bokufika ukuthi bangene kalula kuleli, ekubeni bengaziwa ukuthi bazokwenzani.
UMavis Ka Buleni Zulu
uthe: Mina ngithi izwe lethu uma lingase lishintshe le mithetho: Ukuhushulwa kwezisu, ukushadana kwabantu ababulili bunye, ukudayiswa kwemizimba, bese kuyekwa ukuthakatha.
Asibuyele kuNkulunkulu, uyakuba nomusa kithi njengezwe.
ULuzuko Tshingana
uthe: Lokhu okushiwo nguMnukwa kuyiqiniso, abantu kumele baphaphame.
Kakade izwe lethu liqalekisiwe, abaholi babeka uNkulunkulu ngemuva, yiloyo naloyo akathandaze acele intethelelo alwele insindiso yakhe.
Izinto zisazokuba nzima kakhulu.UNkosinathi Ngwane
uthe: IBhayibheli likubeke ngokusobala ukuthi izikhathi zokugcina zoba njengalezi esiphila kuzona.
Kuyokwanda ububi, ngenxa yomoya wesikhathi osebenza kubantu, ayikho into entsha nethusayo, ngaphandle kokubulawa kwabantu.
Ziningi izinto ezenziwayo ezingamahlazo nokungcola, ezinye ziyizimfihlo. IBhayibheli lasixwayisa ngalesi siskhathi.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
WASHINGTON—
Umsekeli wenhloko kahulumende uMnu Arthur Mutambara selobele umlawuli wedale lephalamende uMnu Lovemore Moyo lomkhokheli wesenethi uNkosikazi Edna Madzongwe ebacela ukuthi bengamukeli ukuxotshwa kwamalunga amadale womabili yiMDC ekhokhelwa nguMnu Welshman Ncube.
Ibandla leli lazise ngoMvulo ukuthi selixotshe abameli balo edale lephalamende abathathu ababalisa uMnu Maxwell Dube oweTsholotsho South, uMnu Thandeko Zinti Mkandla owe Gwanda North kanye loNkosazana Nomalanga Khumalo oweUmzingwane.
Lixotshe njalo amalunga esenethi amabili agoqela uMnu Kembo Dube oweUmzingwane loMnu Dalumuzi Khumalo oweLupane.
Kodwa encwadini azithumele umlawuli weHouse of Assembly uMoyo lomkhokheli wesenethi uMadzongwe, uMnu Mutambara uthe ababili laba akumelanga bamukele isicelo seMDC kaNcube esokuthi abahlanu laba bamiswe ukuba ngamalunga ephalamende njengoba sebexotshiwe kubandla.
Uthi njalo udaba lobukhokheli beMDC lulokhu luphambi kweSupreme Court, esithi ngalokho uNcube kalamvumo yokuxotsha amalunga ebandla leli.
Kodwa isikhulumeli salelibandla uMnu Nhlanhla Dube uthi kabakaceli amadale womabili ukuthi amise amalunga asebewaxotshile ukungena ephalamende. Uthi njalo uMutambara uyazikhohlisa nje.
Ingoxo LoMnu Nhlanhla Dube


text:
Kuqubuke umlilo ebhanoyini eGoli
2012-11-13 10:01
Johannesburg - Kumile ukuhamba kwendiza ethwala impahla nabagibeli, ebekumele isuke esikhumulweni sezindiza i-OR Tambo International Airport, eGoli, kulandela ukuthi kuqubuke umlilo, kusho abakwaAirports Company SA (Acsa), ngoLwesibili.
Kuqhume elinye lamasondo endiza, kwase kuqala umlilo, kusho okhulumela abakwa-Acsa uSolomon Makgale.
Indiza lena bekumele iye eLilongwe, eMalawi, ibilayishe abantu abangu-120 kanye nabasebenzi abayisikhombisa, akekho umuntu olimele kulesi sehlakalo kanti nomlilo ucishiwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Akucaci ngoDorner - Umbiko
2013-02-13 07:23
Big Bear Lake - Ukuthungathwa kukalowo owayeyiphoyisa laseLos Angeles, nosolwa ngamacala amathathu okubulala ubhace emzini osentabeni ngoLwesibili nokuyilapho amaphoyisa akholelwa ekutheni uzibulalele khona.
Uqale ngokudubula ebhekise emaphoyiseni kwashona elilodwa, ngaphambi kokuzwakala kokuqhuma kwesibhamu ngaphakathi kwase kubonakala umlilo.
Kutholakale isidumbu sesishe saba ngumlotha, kanti-ke akucaci noma bekungesakhe na.
Uma lesi sidumbu kungesikaChristopher Dorner, lokho kuchaza ukuthi impela ukutholakala kwakhe kuphele ngendlela abefuna ngayo - yokutholwa efile - ejahwa ngamaphoyisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
Ngizizwa ngihloniphekile - Ramaphosa
2012-12-21 12:12
Bloemfontein - IPhini likaMengameli we-ANC uCyril Ramaphosa ngoLwesihlanu uthe uyakujabulela ukuba yingxenye yobuholi obuphezulu beqembu.
“Bengibheke izinto zami kuphela, bengingakulindele ukukhethwa,” usho kanje esidlweni sasekuseni esihlelwe yiThe New Age eBloemfontein.
“Ngisamukele isicelo samalungu e-ANC sokusiza umengameli.
Ukuthe akukuhle ukuthi kuthiwe kulindilwe lukhulu kuyena ngesikhundla sakhe esisha.
“Kubi ukubeka ithemba kumuntu. I-ANC ayisebenzi kanjalo sisebenza sonke njengabaholi."
URamaphosa ungene esikhundleni sikaKgalema Motlanthe ngoLwesibili engqungqutheleni ye-ANC eMangaung.
URamaphosa washiya phansi ezombusazwe ngo-1997 ngesikhathi esengena kwezamabhizinisi ngokuphelele.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Makabolele ejele uNkuna - Xingwana
2012-04-11 14:05
Pretoria - Owesilisa owaboshwa mayelana nokufa kwephoyisa uFrancis Rasuge kumele abolele ejele, kusho uNgqongqoshe wabesiFazane, iziNgane nabaphila nokuKhubazeka ngoLwesithathu.
"Sesiyalazi manje iqiniso.Yize noma lesi sigilamkhuba esabulala le ntombazane singasitshelanga...uWilliam Nkuna kumele abolele ejele," kusho uLulu Xingwana.
Ubekhuluma enkonzweni yesikhumbuzo kaRasuge, eHammanskraal, enyakatho nePitoli.
"Akazange kuphela ahlukumeze uFrancis nomndeni wakhe, kepha wahlukumeza nonkosikazi wakhe."
UXingwana uthe akekho oyoke athole iqiniso lokhu kazi uNkuna wabulala abesifazane abangaki.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Izodlalwa ngo-2013 iVodacom ChallengeComment on this story
LUNGILE MAJOKA
IZOBUYA ngonyaka ozayo iVodacom Challenge emva kokuhoxiswa kwayo kulo nyaka ngenxa yokungabi nesikhathi esanele ngokuhlela lo mqhudelwano owasungulwa ngo-1999 ohlanganisa izinkunzi zaseSoweto, i-Orlando Pirates neKaizer Chiefs.
Izolo abagqugquzeli balo mqhudelwano iSAIL nabaxhasi iVodacom baqinisekise imibiko ekade yasabalala ethi abalandeli bazoyizwa ngendaba kulo nyaka iVodacom Challenge.
Umgqugquzeli wakwaSAIL, uJabu Mathibela, uthe ukungabi khona kwesikhathi esanele sokuhlela umqhudelwano yikhona okubenze bawuhoxise kulo nyaka.
“Isikhathi yisona esibe yinkinga kakhulu. Uma ukhumbula kahle mhlawumbe kusaphele izinyanga ezimbili iVodacom ivuselele ukuseka kwayo la maqembu (Pirates neChiefs). Besingafuni ukuxhamazela, yingakho sibone kungcono ukuthi siwumise kulo nyaka bese siqhubeka ngozayo,” kusho uMathibela.
Ukuqinisekisile ukuthi bebexoxa neNewcastle United edlala ku-English Premiership neTP Mazembe yaseDR Congo njengoba kulo nyaka bekulindeleke ukuthi umqhudelwano ubuyele emaqenjini amane esikhundleni samathathu.
“Ngokujwayelekile sike siqede izingxoxo namaqembu ngoNovemba wonyaka owandulela okuzodlalwa ngawo. Manje sesiqalile amalungiselelo onyaka ozayo. Sesixhumene nenkampani esisebenzisana nayo e-UK ukuthi isibhekele amaqembu.”
U-Enzo Scarcella, esinye sezikhulu zakwaVodacom uzwakalise ukuseseka isinqumo esithathwe abakwaSAIL wathembisa ukuthi kulindelwe umqhudelwano osezingeni eliphezulu ngo-2013.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Saba sihle isinqumo sikaMpembe - Ikhomishana
2012-12-13 14:02
Rustenburg - Sabe sifanele isinqumo esathathwa yiPhini likaKhomishana wamaPhoyisa aseNorth West, uGeneral William Mpembe, ngesikhathi kuqhubeka isiteleka sabavukuzi emayini iLonmin, eMarikana.
Lokhu kuvele ngesikhathi kwethulwa ubufakazi ngaphambi kweKhomishana kaFarlam, ngoLwesine.
Uchwepheshe wezokulawulwa kwabantu uBrigadier
Zephania Mkhwanazi, ucelwe ukuthi aphawule ngesinqumo sikaMpembe, sokungasukumeli phezulu ngesikhathi ababhikishi behlomile, mhlaka-13 Agasti.
"Ngingathi wenza kahe kakhulu, ikakhulu uma uqhathanisa amaphoyisa ayekhona nababhikishi ngokunjalo," kusho uMkhwanazi.
Ummeli wamaphoyisa u-Ishmael Semenya utshele ikhomishana wathi uMpembe wayebona ukuthi kukhona amaphoyisa anele, ukuthi angabhekana nababhikishi.
UMkhwanazi uthi kwakumele kuphinde kukhunjulwe ukuthi izimpilo zamaphoyisa zazingase zibe sengcupheni uma kuthathwa izinqumo ezijulile.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kuboshwe umshayeli kandunankulu waseKZN
2012-08-01 08:29
Durban - Kuboshwe umshayeli kaNdunankulu waKwaZulu-Natal uZweli Mkhize ngezinsolo zokubanjwa ehamba ngesivinini eseqile eshayela edle amanzi amponjwana kuN2 ngaseMthunzini, kubika iThe Witness ngoLwesithathu.
Ngokwemithombo yaleli phephandaba izinga lotshwala egazini likalwe laba ngu-0.84 nokuyisilinganiso eseqe ngokuphindiwe ku-0.05 ovumelekile.
Ubanjwe ehamba ngo-183km/h emgwaqeni okuvumeleke u-120km/h kuwona ngoLwesibili ebusuku.
OweRoad Traffic Inspectorate Zinhle Mngomezulu ukuqinisekisile ukuthi lo wesilisa oboshiwe ungumshayeli kaMkhize.
Okhulumela uMkhize uNdabezinhle Sibiya uthe undunankulu ubengekho emotweni ngaleso sikhathi.
Akucaci noma le ndoda ibishayela imoto yayo noma eyoMbuso na.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Babanga isidumbu abafelokazi
2012-09-21 10:05
Pretoria - Sebefakane eNkantolo eNkulu eGauteng abafelokazi abathathu bakaNjokweni Norman Hlatshwayo waseBenoni, abathi bonke bafuna ukumgcwaba ngokwabo, kubika iPretoria News.
UHlatshwayo washonela esibhedlela eBenoni mhlaka-5 Septhemba.
Omunye wamakhosikazi u-Ouma Molepo nguye ohambise amaphepha enkantolo, uthe abasemakhazani bamtshele ukuthi isidumbu sishiywe egameni lomunye wamakhosikazi uNobomi Hlatshwayo.
UMolepo nonkosikazi wesithathu bathi bafuna inkantolo imise umnakwabo ekuqhubeni umngcwabo eyedwa, uthi inhloso yabo ukungcwaba umyeni wabo njengokwesifiso sakhe.
Unkosikazi wesine uthi yena akayingeni, uthi alukho uhlangothi ahambisana nalo.
Yonke le mishado ingeyesiko, akekho kumakhosikazi onencwadi yomshado.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
UTutu ugxeke iNkandla
2012-12-12 08:31
Johannesburg - U-Archbishop Emeritus Desmond Tutu usegxeke ukulungiswa komuzi kaMengameli Jacob Zuma oseNkandla, wathi lokhu kusibuyisela emuva njengezwe, kusho umbiko ngoLwesithathu.
"Ngubani osile kahle ekhanda ongaphasisa ukulungiswa komuzi ngemali engaphezu kuka-R200 million? Kuphinde kwenziwe kuleya ndawo, kube ngumuzi wakhe kuphela oqhakazile abanye abantu bebhuqwa yindlala," kusho uTutu.
Iphephandaba iThe Star libike ukuthi uTutu ubekhuluma ngesikhathi kunomcimbi wokuhlonipha uKader
Asmal ngebhentshi eKirstenbosch National Botanical Gardens ngoMgqibelo.
Utshele lowo onguNgqongqoshe eHhovisi likaMengameli uTrevor Manuel, nobehambele lo mcimbi ukuthi: "Anifanele ukuba kulo hulumeni."
UTutu uzwakalise ukukhathazeka ngezinga lemfundo, ukuhluleka ukuhambisa izincwadi zokufunda kusenesikhathi kanjalo nemiphumela yeNational Assessments, netshengisa ukungenzi kahle kwabafundi ezibalweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kudedelwe ngephutha osolwa ngelokubulala
2013-02-04 12:01
Durban - Osolwa ngecala lokubulala udedelwe ngephutha ngumabhalane waseNkantolo yeMantshi eThekwini ngemuva kokwalelwa ibheyili, kubike iThe Mercury ngoMsombuluko.
ULebo Sibisi, 29, walelwa ibheyili ngoJanuwari 23 ngenxa yobucayi becala abhekene nalo, kodwa ifomu yakhe i-J7 labhalwa ukuthi unikwe ibheyili ka-R5 000.
Ifomu i-J7 kubhalwa kulona ukuthi umuntu unikiwe noma walelwe yini ibheyili.
USibisi nasolwa naye uKhehla Calvin Mthalane, 27, bathwesa icala lokubulala.
Basolwa ngokubulala uJohn Dwain Naidoo, 31, ngesikhathi bephanga umuzi wakhe eGlenwood ngoSepthemba ngonyaka odlule.
Ngaleso sikhathi uSibisi wayengaphandle ngoshwele, ngelinye icala eyelinzile.
"Kwenziwe uphenyo. Kwavela ukuthi uSibisi walelwa ibheyili kwathi uMthalane yena wayinikwa, kodwa kuthe ngesikhathi umabhalane wasenkantolo esekhipha i-J7, wakhipha amagomu amabili abhalwe ukuthi bobabili bathole ibheyili ka-R5 000 umuntu emunye,” iThe Mercury icaphune imenenja yeNkantolo yeMantshi yaseThekwini uVictor Hlatshwayo esho kanje.
Sekukhishwe incwadi egunyaza ukuba kuboshwe uSibisi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bavelile abasolwa ngokuqhumisa ama-ATM
2013-02-08 07:41
Pietermaritzburg - Amadoda angu-11 asolwa ngohide lwezigameko zokuqhunyiswa kwemishini yokukhipha imali, ATM, KwaZulu-Natal, avelile eNkantolo yesiFunda eMgungundlovu.
Abasolwa babhekene namacala amathathu okubulala namane okuzama ukubulala, kanti ngeke amagama abo akhishwe kuze kube bahlonzwa yizisulu.
Kulekwe ngaphezulu amacala okucekela phansi impahla, ukweba, ukuphatha izibhamu ezingekho emthethweni nokuphanga maqondana nezigameko zokubhonjwa kwama-ATM eHowick nase-Utrecht, KwaZulu-Natal.
Bazoqhubeka nokugqunywa esitokisini kuze kube bafaka isicelo sebheyili ngoMashi 7.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Akacatshangelwe uJub Jub - Ummeli
2012-12-05 16:42
Johannesburg - Ijele "lizombulala limqede" umculi olahlwa ngamacala uMolemo "Jub Jub" Maarohanye, kusho ummeli wakhe etshela iNkantolo yeMantshi eProtea, ngolwesithathu.
"Uma esededelwa ngemuva kwesikhathi eside ejele, mancane amathuba okuthi aphinde alungiseke abuyele esimweni esifanele, ngoba akwazeki ukuthi yini ezokonakala kuye," kusho ummeli wakhe uRudi Krause.
"INkosi yeNkantolo kumele ithule isigwebo esingasimbi kakhulu, lokho kuzosiza ekuhlumeleliseni ummangalelwa nemindeni eyalahlekelwa."
UKrause ucele iMantshi uBrian Nemavhidi ukuthi acabange nangekusasa, angagxili kuphela kulokhu osekwenzeka.
"Nkosi yeNkantolo okwenzeka angeke kusaguquleka manje. Kukhona konke okunqumayo ngicela ukhumbule ukuthi udilikajele angeke uhlomulise muntu kuleli cala."
UJub Jub nomngani wakhe uThemba Tshabalala, banamacala amane
okubulala, amabili okuzama ukubulala, elokusebenzsa izidakamizwa,
ukubekelelana ngezimoto emgwaqeni womphakathi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
'Thembekani ekukokheleni intela'
2012-07-03 10:00
Johannesburg - Abantu baseNingizimu Afrika bayanxuswa ukuthi bathembeke bakhokhele intela ngokufanelekile, kunxusa uNgqongqoshe wezeziMali uPravin Gordhan.
Ungqongqoshe utshele abezindaba ePitoli ngoMsombuluko wathi bazolutheza olunenkume abantu abaqola intela.
"Kuze uhulumeni ezokwazi ukuhambisa ngendlela izidingo zomphakathi, kuze abantu abahlwempu bezokwazi ukuhlomula, kumele abantu abakhokha intela babe nokwethembeka, bazeke ukuthi bahola malini bese behlonipha intela," kuchaza uGordhan.
"Kunabantu abaningi abangathembekile ekukhokheni intela. Labo kumele bakumele ukubhekana nengalo yomthetho," kuxwayisa uGordhan.
Abaqoqi bentela bakwazi ukuthola nanoma ngubani obalekela ukukhokha, kusho ungqongqoshe.
"Kumele sithumele umlayezo ocacile kubahlali baseNingiizmu Afrika. Kuyokusiza wena uqobo ukwazisa ngokuphelele imali ekungenelayo kuze ungeke uzithole usubhekene nenkinga."
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Ibhola
Ibhola, noma ibhola likanobhutshuzwayo,lingumdlalo. Lidlalwa ensimimi(soccer field)ngabadlali abayishumi nanye icala ngalinye. Iqembu lesizwe laseNingizimu Afrika libizwa ngokuthi yi-Bafana Bafana.IBafana Bafana izobe imele izwe lase Ningizimu Afrika emqhudelwaneni [Wendebe Yomhlaba](World Cup) ozobe ubanjelwe khona eNingizimu Afrika, kusekela mhla ziyi-11 ku Juni 2010 ukuya mhla ziyi-11 kuJuly 2010. Lokhu kuyingqopha-mlandu ngoba phela kuzobe kuqala ngqa ukuba lo mqhudelwano ubanjelwe eZwenikazi lase- Afrika(African Continent), futhi izwe laseNingizimu Afrika lizigqaja kabi ngokuthi yilona elizoba elokuqala ngqa eZwenikazi lase- Afrika ukuba kubanjelwe kulo lo mqhudelwano omkhulukazi webhola likanobhutshuzwayo.


text:
Odilikajele abayisithupha kumdlwenguli
2012-11-30 14:03
Durban - INkantolo yeMantshi yaseVerulam isigwebe indoda eneminyaka engu- 57 ubudala odilikajele abayisithupha ngecala lokudlwengula intombazane eneminyala engu-12, kubika uNewswtch.
U-Adyathma Amithananda utholwe enamacala ayisishiyagalolunye; ayisithupha okudlwengula, amabili okuhlukumeza ngokocansi kanye nelilodwa lokutholakala nezithombe ezikhombisa izitho zocansi zamantombazane.
U-Amithananda wadlwengula intombazane ngoNovemba ngonyaka odlule oThongathi.
Kwabe sekuvulwa icala lokudlwengula esiteshini samaphoyisa endawo.
Inkantolo iphinde yamnika iminyaka emihlanu ngecala ngalinye lokunukubeza ngokocansi.
Lesi sigwebo size ngezinsuku lapho kuqhutshwa khona umkhangaso wezinsuku ezingu-16 zokukwilisana nodlame olubhekiswe kwabesifazane kanye nezingane.
Amaphoyisa eKZN asencome bonke ababambe iqhaza ekuboshweni kuka-Amithananda.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
IJapan ivale izindlu zenxusa laseMali
2013-01-23 16:23
Bamako - Uhulumeni waseJapan uthi uzovala izindlu zenxusa laseMali, njengoba kunokwesaba ngenxa yokuqhubeka kwempi ephakathi kwamasosha namavukelambuso.
Phambilini ngoLwesithathu, bekulindeleke ukuthi amasosha aseMali ekanye nawaseFrance, angenise emadolobheni adliwe ngamavukelambuso adlelana ne-Al Qaeda.
"Ngenxa yodlame olulokhu luqhubeka eMali, sizozivala okwesikhashana izindlu zamanxusa,” kusho okhulumela uMnyango wezangaPhandle uYutaka Yokoi, etshela abezindaba eTokyo.
Isinqumo siza nje iJapan isanda kumemezela ukuthi amavukelambuso abulale abantu abayisikhombisa baseJapan, ababulawe bethunjwe e-Algeria, engumakhelwane neMali.
Isikhulu se-United Nations uBan Ki-moon uncome iFrance ngemizamo yayo, nokho wathi unokwesabela ukuphepha kwabahambisi bosizo, abangase bethelwe ngamachaphazelo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Inqwaba yothisha namacala ahlobene nocansi
2012-12-10 10:04
Johannesburg - Onyakeni usuwonke ka-2012, bangu-70 othisha abaphenywe ngamacala ahlobene nocansi nabafundi, kusho abakwaSouth African Council of Educators (SACE).
Kusukela ngenyanga ka-Ephreli, bangu-12 othisha abasuliwe kulo mkhakha.
Okhulumela iSACE uThemba Ndhlovu uthi angeke basho ukuthi zenzeka kuphi kakhulu lezi zigameko, uthi kunezifundazwe ezingabiki konke okwenzekayo.
EGauteng, kusanda kumiswa uthisha osolwa ngokubukisa izingane i-video yocansi, wase edlwengula eyodwa. Kulesi sifundazwe angu-31 amacala abikiwe.
Othisha abane batholakala benamacala, oyedwa kubo waxoshwa, omunye wamiswa emsebenzini, wangaholelwa wayalelwa nokuthi ayokwelulekwa.
Okhulumela uMnyango wezeMfundo eGauteng, uCharles Phahlane, uthi angu-27 amacala adluliselwe ekomidini lokuqondiswa kwezigwegwe.
Okhulumela iCommission for Gender Equality uJavu Baloyi, uthi kuyashayisa amahloni ukuthi ezinye zezehlakalo zenzeka ngesikhathi kuqhubeka umkhankaso we-16 Days of
Activism for No Violence Against Women and Children.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Imibandela yamabhonasi kuBafana
2013-01-17 07:38
Johannesburg - Abadlali beBafana Bafana bazonikezwa amabhonasi kuphela uma befinyelele kuma-quarter finals noma kowamanqamu kweye-Africa Cup of Nations, kusho umqeqeshi uGordon Igesund.
"Abadlali bazokwamukeliswa amabhonasi uma befinyelele kuma-quarter finals nakowamanqamu. Ngale kwalokho ayikho enye imali abazoyithola uma bephuma ekuseni kule midlalo," kusho umqeqeshi.
"Lokhu kutshengisa ukuzibophezela kwethu ekwenzeni kahle," kunezezela u-Igesund, njengoba isikwati sakhe sisemanzini abilayo kulandela ukungabuyi namagoli emdlalweni waso ne-Algeria ngempelasonto.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Kushone 8 emayini e-Iran
2012-12-19 12:16
Tehran - Kushone abantu abayisishiyagalombili ngesikhathi kuwa ingxenye yemayini yamalahle e-Iran, kubika i-IRNA News Agency kucashunwa isikhulu esithe leli nani linyukile lisuka ebantwini abane.
"Sithole izidumbu ezinhlanu ebusuku ngoLwesibili, ezintathu zakhishwa ngoLwesithathu," kusho u-Ahmad Talebian Moqadam,
nongumholi waseTabas lapho kwenzeke khona le nhlekelele ngoLwesibili ekuseni.
UTalebian Moqadam uthe lokhu kwenzeke ngesikhathi "umhhume wemayini uwa nokudale ukuthi kube negesi engadingeki ngaphakathi".
ITabas iqhelelene neTehran ngamakhilomitha angu-555.
- Landela
IzindabaNews24 kuTwitter
- Sapa - AFP


text:
Kuzolalelwa olwamaphoyisa aseKhayelitsha
2012-12-10 12:04
Cape Town - Sizolalelwa eNkantolo eNkulu yaseWestern Cape isinqumo sikaNgqongqoshe wezamaPhoyisa uNathi Mthethwa sokuthi kumiswe uphenyo ngamaphoyisa aseKhayelitsha, nekuthiwa awawenzi ngendlela umsebenzi, kusho okhulumela uMthethwa uZweli Mnisi.
Lolu daba bekumele lulalelwe ngoMsombuluko.
UMnisi uthe kuzodingidwa ngokumisa ikhomishana yophenyo kanjalo nezinto ezithinta le khomishana.
UMthethwa wafaka la maphepha enkantolo ngoNovemba ukuthi kumiswe le khomishana okwesikhashana, njengoba kusazokhishwa isinqumo ngokwakhiwa kwayo.
UNdunankulu wesifundazwe uHelen Zille wajuba le khomishana ngo-Agasti ukuba iphenye ngokusebenza kwamaphoyisa eKhayelitsha, eKapa.
UZille wathi le khomishana iyadingeka ngenxa yokuthi sekuphelile ukwethembana phakathi kwezakhamuzi namaphoyisa kuleliya lokishi nokudala ukuthi umphakathi uzibambele umthetho ngezandla.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
ISisonke isishintshwa igamaComment on this story
MDU NCALANE
Ebika eseSisonke
KULINDELEKE ukuthi ngenyanga yamagugu kuleli uMengameli we-African National Congress uMnuz Jacob Zuma, azobhabhadisa ukushintshwa kwegama loMkhandlu iSisonke District eseliqanjwe ngomholi owayenohlonze emzabalazweni uHarry Gwala.
Selubheke emaphethelweni uchungechunge lokushintshwa kwaleli gama njengoba lusesemigudwini kahulumeni efanele. Lokhu kuvele kuthangi ngesikhathi iMeya walo Mkhandlu uKhansela Mluleki Ndobe, noMkhandlu bethula isabelo-mali sokuqala salo Mkhandlu ngaphansi kobuholi obusha obungene ngoMeyi nyakenye.
Amaqembu aphikisayo akulo Mkhandlu okuyiNkatha Freedom Party, National Freedom Party neDemocratic Alliance, awazange asiphikise lesi siphakamiso ngesikhathi ecelwa ukuba aphawule ngaso kuhlanganisa nesabelomali sisonke kodwa aseseka.
“Igama likababa uHarry Gwala, laqhamuka nomphakathi waseSisonke. Uyalazi iqhaza lakhe kulendawo emzabalazweni wenkululeko yabantu, futhi wasebenza naye isikhathi eside ngesikhathi lesi sifunda sisengaphansi kweMidlands, sihlangene noMgungundlovu. Yindlela yokumhlonipha lena, ukubonga iqhaza lakhe ngesikhathi esihle sekhulunyaka, kanjalo nokuqhakambisa siphinde songe umlando ngamaqhawe akithi,” kusho uNdobe.
UNdobe uphinde wancoma neqhaza labaholi abaqhamuka kulesi sifunda abayibamba ishisa nabakade beqhakanjiswa ngesikhathi isihlonti sekhulunyaka sikaKhongolose sikulesi sifunda ekupheleni kuka-Ephreli, okungo-Zenyuse Mkhulisi, Reggie Hadebe, Pass-Four Phungula, Boy Gwala noDavid Ndawonde. NgokukaKhongolose lesi sifunda siyi-Harry Gwala Region vele kanti uNdobe unguSihlalo waso.
Kusabelomali sakhe uNdobe uphinde wamemezela nezindaba ezinhle zokuthi umasipala waKwaSani e-Underberg onamawadi amane, ungomunye kwabambalwa uma bekhona, abangenankinga nhlobo yamanzi njengoba zonke izakhamizi zakulo masipala sezinawo futhi kungekho zikhalazo ngokuphakelwa kwawo.
“Lo masipala yingakho uthola isabelo esincane nanokuthi mncane nangokwezibalo zezakhamizi, siwunika u-R5 million wamanzi ukuze bakwazi ukuwagcina ephuma kompompi. UMasipala uMzimkhulu osanda kufakwa KwaZulu-Natal, nonamawadi amaningi kanti usasilele emuva ngokuphakwa kwamanzi nokusingathwa kwendle, siwabele u-R76 million bese kuza Ingwe ngo-R62.5 million, uBuhlebezwe ngo-R40 million. Ngenxa yokuthi idolobha iKokstad silinake kakhulu ngoba liyisizinda sethu somnotho alisasilele kakhulu ngamanzi kulokhu sizolinika u-R10.5 million,” kwaba uNdobe.
Okunye okubhabhadiswe yiloMkhandlu, yisinqumo sokuthi uqhubeke nezinhlelo zokuthuthukisa ezolimo kanjalo nezokuvakasha. “Singabanye esifundazweni abahamba phambili ekukhiqizeni ubisi kanti lokhu kwabalulwa nawuNdunankulu ethula inkulumo yakhe yesifundazwe wathi kuzomele kuthuthukiswe. Enye imboni esinothe kakhulu ngayo nedinga ukuthuthukiswa ngeyezamahlathi ngoba nayo inothile eSisonke. Umkhakha wezokuvakasha njengoba izintaba zoKhahlamba zilengele kithina, nawo usezinhlelweni ezinqala zokuthi siwuthuthukise njengoba siwufake ngaphansi kwezinhlelo zokufukulwa komnotho,” kusho uNdobe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Umqeqeshi we-DRC ubeke phansi izintambo
2013-01-18 10:02
Johannesburg - Umqeqeshi weDemocratic Republic of Congo uClaude le Roy ubeke phansi izintambo ekhala ngokungahleleki sekusele izinsuku ezintathu nje vo iqembu lakhe liqale imidlalo ye-Africa Cup of Nations.
INyota TV ne-website yeTP Mazembe,
nokuyiqembu elinabadlali abaningi kulesi sikwati esikuleli, babike ngokusula kukaLe Roy.
ULe Roy, 64, usule esikhundleni ngoLwesine ebusuku, ngokuhambisa incwadi esikhulwini somfelandawonye wezemidlalo, uTheo Binamungu.
ULe Roy uhambe nomsizi wakhe uSebastian Migne, kanti basole ukungahleleki njengesizathu sokubeka kwabo phansi amatomu, kanti abazishwashwathayo bathi indaba inabhonasi ale midlalo.
IDR Congo izodlala umdlalo wokuqala ngeSonto ePort Elizabeth ibhekene neGhana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kudutshulwe iphoyisa eGoli
2012-12-05 16:37
Johannesburg - Iphoyisa likaMasipala waseGoli, lidutshulwe lalinyazwa yizigilamkhuba, esehlakalweni esihlobene nesokubamba inkunzi ku-N12 Highway, ngoLwesithathu, kusho okhulumela amaphoyisa.
UChief Superintendent Wayne Minnaar uthi iphoyisa lidubuleke ehlombe langakwesokudla nasentanyeni.
Amaphoyisa amabili azame ukumisa imoto ebihamba budedebgu ku-N2, ngaphambi kwejika elingenela eSoweto.
"Abasolwa abakade besemotweni behlile base bedubula bebhekise emaphoyiseni."
UMinnaar uthi abasolwa abakade besemotweni bebehlome ngezibhamu ezingama-R5 rifles, ama-K-47 nama-9mm, laba kuthiwa babambe inkunzi uPicknPay, oseSteeledale, eningizimu neGoli.
Akukaboshwa muntu okwamanje.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ngicela ukusebenzisa umuthi ejele - Gcabashe
2012-10-17 12:02
Bongani Gina noZazi Nxele, Daily Sun
Pietermaritzburg - Isigilamkhuba esinguSibusiso Gcabashe esasizenza umculi kaMaskandi uMgqumeni, sivelile ngaphambi kweNkantolo yeMantshi eMgungundlovu mayelana namacala okudlwengula, ukukhwabanisa, ukuqamba amanga, ukweba kanye nokuzama ukweqa.
Ekuveleni kwake, utshele inkantolo ukuthi uhlaselwa yizithunzi ezimnyama, wathi ucela usizo lwenyanga, kubika iDaily Sun.
Ummeli wakhe uJohan Botha ucele inkantolo ihlehlise leli cala ethi kudingakala imiphumela yegazi engakabuyi, uGcabashe onezingane ezingu-13, ulindele ukuthi kuhlolwe igazi ezinganeni zakhe ezine.
IMantshi uRose Mogwela walile ukuhlehlisa icala, ummeli wase enquma ukuhoxa kulo.
UGcabashe uphenduke umtshingo ubethwa ngubani, watshela inkantolo ukuthi impilo yakhe isengcupheni ejele wathi ucela usizo.
Uthe uphenduka impumputhe futhi abantu ahlala nabo bathi ubuso bakhe buphenduka busabeke.
Umshushisi u-Irene Neyt ucele inkantolo ukuthi ikushaye indiva okushiwo nguGcabashe, wathi lona uphile saka ekhanda, imantshi yona ithe angeke ikwazi ukusiza uGcabashe ngokumtholela inyanga njengoba umuthi ungavumelekile ejele.
Icala lihlehlisiwe.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Injabulo nengcindezi u-Obama ehambele eMyanmar
2012-11-19 10:01
Yangon - UMengameli waseMelika uBarack Obama ube ngumengameli wokuqala waseMelika ukuthi ahambele eMyanmar, njengoba ethathe uhambo lwamahora ayisithupha ngenhloso yokuyozama ukubuyisa uzinzo, kuqedwe umbuso wamasosha kube nombuso wenkululeko.
Umhlangano wokuqala ka-Obama, uwubambe noMengameli uThein Sein, owabe eyilungu lamasosha, nowathatha isikhundla sakhe ngoMashi 2011.
"Ngihlangane naye ngamazisa ukuthi lokhu okuqhubekayo kuyingxenye yohambo olude asazoluthatha," kusho u-Obama etshela abezindaba ngesikhathi uThein Sein, emi eceleni kwakhe.
Izinkulungwane zabantu abadala nabancane bajabulele u-Obama, ngesikhathi edlula eya ePhalamende lakudala elisenhlokodolobha iYangon, nokuyila ehlangane khona noThein Sein.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Reuters


text:
'Izinyoka' ziphazamise izitimela eTembisa
2012-02-20 09:31
Johannesburg - Amasela eba amakhebuli aphazamise ukusebenza kwezitimela emzileni ophakathi kweLeralla neTembisa e-East Rand, kusho izikhulu zePassenger Rail Authority of SA ngoMsombuluko.
"Omakhenikha bayazama ukuyilungisa le nkinga," kusho okhulumela iPrasa uTony Games.
Kuhlelwe amabhasi ukuze athuthe abagibeli, esho.
Izitimela eziphakathi kweLeralla neTembisa bezisebenzisa umzila owodwa ngenxa yokwebiwa kwamakhebuli, kuqhuba uGames.
"UMetrorail uxolisa kakhulu ngalokhu kuphazamiseka futhi ukhuthaza umphakathi ukuba ubike labo abeba amakhebuli eziteshini zamaphoyisa eziseduzane," esho.
– "Like" ikhasi lethu ku-Facebook uze ukwazi ukujoyina inkulumo ngolimi lwakho
.
– Landela IzindabaNews24 kuTwitter (@IzindabaNews24)
.
- SAPA


text:
I-NUMSA izobhikishela isicelo sabakwa-Eskom
2013-01-14 16:43
Cape Town - Inyunyana yabasebenza ngensimbi ithi izobamba umbhikisho ngenhloso yokuphikisa isicelo sakwa-Eskom, sokuthi kwenyuswe amanani kagesi ngo-16%.
Kulindeleke ukuthi abeNational Energy Regulator of SA (Nersa), balalele izethulo zomphakathi, mayelana nokwenyuswa kwamanani.
Ukulalelwa kwezethulo kuzoqala eKapa, ngoLwesibili.
Okhulumela iNumsa uCastro Ngobese, uthe bazobhikisha ngaphandle kweCape Town International Convention Centre (CTICC), ngoLwesibili.
Inyunyana ithi uma u-Eskom evunyelwa ukuthi enyuse amanani, kuzolahleka imisebenzi njengoba kunezinkampani ezizophoqeka ukuthi zivale.
UChristelle Terreblanche okhulumele abazibiza nge-One Million Climate Jobs Campaign uthe sebenikwe imvume yokuthi babhikishe.
"Angeke sikwazi ukuthi sivumele i-Nersa iphasise isicelo sakwa-Eskom, kungakabhekisiswa kabanzi uhlelo inkampani ezolusebenzisa,” kusho uTerreblanche.
Abakwa-Eskom, bafaka isicelo sokwenyusa amanani ngo-16%, kuze kube yiminyaka emihlanu kusukela ngo-2013.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe owayedlalela iCeltic
2012-12-04 16:34
Johannesburg - Owabe edlalela iBloemfontein Celtic uboshwe ngamaphoyisa kulandela izinsolo ezithi ujikijele ngebhomu imoto kankosikazi wakhe, naye ekhona phakathi.
Lesi sehlakalo senzeke emzini walaba oseWilgehof, eBloemfontein, kusho amaphoyisa aseFree State, ngoLwesibili.
Umsolwa oneminyaka engu-34 ubudala uboshwe ngoMsombuluko, kusho uCaptain Chaka Marope.
Kuthiwa lona ujikijele imoto ngebhomu yokuzakhela, lokhu kwenzeke ngemuva kwengxabano abe nayo nomkakhe.
"Imoto igqamuke amalangabi, owesifazane uthole ukusha ebusweni nasemilenzeni,” kusho uMarope.
Lona wesifazane uhlengwe ngomakhelwane wase engeniswa esibhedla.
Umyeni wakhe kulindeleke avele ngaphambi kweNkantolo yeMantshi yaseBloemfontein ngoLwesine, ubhekene necala lokuzama ukubulala nokucekela phansi impahla,
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Akucatshangelwe izisulu - Ndebele
2012-12-06 16:40
Johannesburg - Izisulu zobugebengu kumele zicatshangelwe kakhulu nguMnyango wezamaJele, kusho uNgqongqoshe woMnyango uSibusiso Ndebele, ngoLwesine.
"Uhlelo lokuxhumanisa isiboshwa nesisulu lwenzelwe ukuthi kusizakale naso isisulu esisuke sihlukumezekile,” kusho ungqongqoshe ekhuluma eKwaZulu-Natal.
"Kumele iziboshwa nazo zinikwe ithuba lokukhuluma zizicelele zona uxolo ziphinde zibone amacala azo.”
UNdebele uthe lolu hlelo lungasiza ekutheni kuncishiswe isibalo sabantu abagwetshwayo kuphinde kwakhiwe kangcono amakhaya.
Uthe izigilamkhuba eziningi zivela emakhaya ahlaselwe yindlala, ukungasebenzi kanye nokushoda kwabantu abakwazi ukushaya imithetho
"Ukuhlumelelisa izimilo akusiwo umsebenzi woMnyango nje owodwa, kungumsebenzi wezinhlaka eziningi,” kusho uNdebele.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Sizoziphatha izimayini - Malema
2012-08-30 16:43
Johannesburg - Umengameli we-ANC Youth League owaxoshwa uJulius Malema uthe uzohola izishoshovu ezizolwela ukuthi izimayini zingalawuleki.
"Sizophatha izimayini kuleli, sizolwa kuze kuba amabhunu abamba nathi izingxoxo," esho ekhuluma nabavukuzi emayini yase-Aurora, eGrootvlei, eSprings.
"Sifuna bahlephule nje kancane u-R12 500. Vele banayo le mali, izimayini zakuleli zifaka izindodla zemali.”
UMalema uthe ukwehluleka kwemayini i-Aurora kukhomba ngokusobala ukuthi abekho abaholi eNingizimu Afrika.
"Namanje sisabulawa ngabantu bakithi, sicindezelwe nguhulumeni wethu.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Lihlehlile elwakwaShembe
2013-02-04 16:43
Durban - Kuhlehlile eNkantolo eNkulu eThekwini ukulalelwa kwecala ekumele linqume ukuthi ngubani ofanele ukuhola ibandla lakwaShembe.
Ukulalelwa kwecala, akuqalanga ngendlela ebekulindeleke ukuthi kuqale ngayo njengoba abacwaningi balokho okubhalwe phansi, behlulekile ukunika inkantolo ubufakazi.
Ibandla iNazareth Baptist Church, laziwa ngokuthi yibandla lakwaShembe, langena ezinxhushuxhushwini ngesikhathi kukhothama umholi walo iNkosi uVimbeni Shembe, ngo-2011.
Indodana yeNkosi uMduduzi kanye nomzala wayo uVela Shembe, bobabili bafuna ukungena esihlalweni sobukhosi.
Ngokusho kwencwadi yefa, uVela nguye ekumele angene esikhaleni nokho abaholi bebandla bathi kumele kungene uMduduzi, nekunguye indodana.
UVela nguye owahambisa udaba enkantolo, icala lihlehlele uLwesibili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Impi isabambene eMali
2013-02-04 07:32
Paris/Bamako - Amabhanoyi empi aseFrance ahlasele emoyeni ezinkambini zamavukelambuso amaSulumane enyakatho neMali, kulandela usuku kutheleke uMengameli waseFrance uFrancois Hollande, nothole izincomo ngegalelao lakhe.
UThierry Burkhard, okhulumela umbutho wezempi waseFrance, uthe lokhu kuhlasela bekubhekiswe ezizindeni zokuqeqeshela ezisetshenziswa ngamavukelambuso adlelana ne-al-Qaeda.
“Bekubalulekile ukuthi sikwenze,” kusho uBurkhard etshela abeReuters.
Izwe laseMali libhekene nempi yamavukelambuso ankanise enyakatho nezwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Ufuna siphelele kuSuperSport eseNedbank Cup uSibusiso ZumaComment on this story
MINENHLE MKHIZE
UMGADLI weSuperSport United uSibusiso ‘Rhee’ Zuma ufuna ukusiqhuba isomiso sezinkomishi kuMamelodi Sundowns ngokudla isicoco seNedbank Cup uma la maqembu esehlangana e-Orlando Stadium ngoMgqibelo ngo-8.15 ebusuku.
UZuma oke wadlala kuSundowns ngo-2008 utshele Isolezwe ukuthi kwehla kamnandi ukudlala kahle uma ubhekene neqembu lakho elidala.
“Ayikho into emnandi njengokudlala kahle uma ubhekene neqembu lakho elidala. Ngihleke ngedwa ngishaya igoli sibhekene neSundowns koweligi.
“Nakulokhu ngibheke ukwenza okufanayo ngokuthi ngisize iqembu lami liphakamise isicoco. Abantu abaningi bathi iSuperSport yiqembu leligi kodwa sifuna ukukushintsha lokho ngoMgqibelo,” kusho uZuma.
Lo mgadli ozakhele udumo kuBafana Bafana eminyakeni eyedlule uvukile njengoba engayibheki inethi kulezi zinsuku.
Ngempelasonto esiphuma kuyona ushaye elinye lamagoli asize iSuperSport yacosha amaphuzu amathathu ibhekene neBloemfontein Celtic. Ushaya leli goli nje nguyena okhiphe iSundowns embangweni wesicoco seligi eshaya igoli elibalulekile bedla Abafana Bes’tayela.
“Ngumdlalo obalulekile kuwona womabili la maqembu. Bafuna ukuvala isizini ngenothi eliphezulu kanti nathi sibheke ukuyisonga ngesitayela. ISundonws ayisilona iqembu elilula ngoba libophele abadlali abasezingeni eliphezulu okuzokwenza umdlalo ube nzima,” kuqhuba uRhee obengukaputeni iBafana idlala ku-Africa Cup of Nations e-Egypt ngo-2006.
ISundowns sekuphele iminyaka emine ihlulwa wukunqoba izicoco. Bagcina ukuphakamisa indebe ngo-2008 bewina iNedbank Cup. Ngakolunye uhlangothi ezikaGavin Hunt ezike zabutha izicoco ze-Absa Premiership amasizini amathathu elandelana sekuphele isikhathi zagcina ukuwina esomkhumulajezi.
“Ukunqoba lesi sicoco kuhamba nebhonasi yokuyodlala e-Afrika okuyinto engaba yinhle. Sekumele siqedele umsebenzi omuhle esesiwuqalile manje. Okungenza ngihlale ngikuleli zinga engikulona wukuthi ngiyawuthanda umsebenzi wami. Ngiyawuhlonipha kanti ngihlezi ngisebenza ngokuzikhandla uma nginikwe ithuba lokuzibonakalisa,” kusho uZuma.
Ephawula ngokubizwa kukaSiyabonga ‘Bhele’ Nomvete kuBafana Bafana uthe: “UBhele uzokwenza isizwe siziqhenye siphinde sibuyelwe yisithunzi. Ubukeka emncane kuneminyaka yakhe futhi uzoyisiza iBafana ngesipiliyoni sakhe. Mina sengiqedile ngeBafana.”
Unozinti weSundowns uWayne Sandilands uthe angathanda ukugcina engangenelwanga yigoli kuNedbank.
“Kufanele siwuthathe ngendlela ewufanele lo mdlalo ngoba sidlala neqembu eliyingozi kakhulu. Ngingathanda ukuqhubeka nokwenza kahle emapalini nangempelasonto,” kusho uSandilands. Lo nozinti ubengakangenelwa yigoli kulo mqhudelwano njengoba bona sebeshaye angu-28.
“Lokho ngikwenze ngosizo lwabanye abadlali. Ngiyethemba ukuthi sizoqhubeka kanjalo nakowamanqamu.”
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Lisenkantolo elokukhwabanisela umshwalense
2013-01-07 13:02
Durban - Abantu abayisithupha bazovela eNkantolo eThekwini ngoMsombuluko ngezinsolo zokukhwabanisela umshwalense, kusho amaphoyisa.
UColonel Vincent Mdunge uthe kuboshwe abantu abayisithupha ngoLwesine nangoLwesihlanu.
Kusolakala ukuthi bebeyingxenye yabantu abebehlela ukukhwabanisela izinkampani zomshwalense okuhlanganisa ukubhalisa umuntu ongasekho nokukhokhelwa imali.
"Kusolakala ukuthi indoda eneminyaka engu-50 ubudala engumsolwa, yathola imali ye-life cover engu-R1.5 million ezinkampanini zomshwalense ngokuthi ibhalise umalume osashona, kusho uMdunge.
"Wakhokha imali yazinyanga zonke njengokwenqubo, walinda yaze yavutha imali ukuze afake isicelo.”
UMdunge uthe le ndoda yayifuna imali ngo-Okthoba ngonyaka odlule kodwa kwadingeka ithole isidumbu ukuze ithi ngesikamalume wayo, kukholakala ukuthi yaya kowesifazane onamakhaza eThekwini yamthembisa u-R15 000 uma engamtholela isidumbu nesitifiketi somgunyathi.
Owesifazane waya eZivelele Funeral Services ukuze bamsize athole isidumbu kuze sizoyiswa kudokotela aqinisekise ukuthi ngempela lowo muntu akasekho emhlabeni bese siyangcwatshwa.
Kodwa, iZivelele Funeral Services yayingenaso isidumbu esifana nomalume ongasekho, ngakho bacela inkampani kamasingwabisane edlelana nabo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Limlahlile owadlwengula
2013-01-08 13:01
Pretoria - Umdlwenguli owalimaza owesifazane wasePitoli nendodana yakhe eneminyaka eyisikhombisa ubudala, ulahlwe yileli cala eNkantolo yeMantshi ePretoria North, kusho umbiko ngoMsombuluko.
Iphephandaba iBeeld libike ukuthi u-Elias Mothate, 37, utholwe enecala lokuphanga, elokweba, elokudlwengula, elokuthumba kanye nelokuzama ukubulala.
"Nginegciwane lesandulela ngculazi. Uma isidoda esitholakale kowesifazane singakutholi lokho, kusho ukuthi anginacala," kusho uMothate ngemuva kwesinqumo.
NgoJulayi 2010, owesifazane nendodana yakhe babelele ngesikhathi uMothate egqekeza engena ekhaya labo ebasabisa ngokubabulala uma bengamniki imali.
UMothate wadlwengula umama womfana, emdlwengulela engadini, wase emphoqa ukuba aye naye emshinini wokukhipha imali, ayomkhiphela imali.
Waphuma imoto ihamba wabaleka, kodwa uMothate wamjaha, wambamba, wamgwaza ephindelela ngemfologo yasengadini, waze wasizwa abantu abamuzwa ememeza.
Kumanje usedla imishanguzo yokuthiba igciwane lengculazi kanti futhi usathola ukwelulekwa ngokwengqondo ngenxa yokuthuka.
Kuzoqala ngoFebhuwari ukukhishwa isigwebo
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UMbalula ugcwele izincomo ngeBafana
2013-01-24 08:35
Johannesburg - UNgqongqoshe wezemiDlalo uFikile Mbabula uhalalisele iBafana Bafana ngemuva kokunqoba umdlalo okokuqala ngqa kule midlalo ye-Africa Cup of Nations (Afcon) ekuleli.
IBafana ibhaxabule i-Angola ngo 2-0 eThekwini, yaqhwakela phezulu kuGroup A, emdlalweni wayo wesibili ku-Afcon eMoses Mabhida Stadium.
“Iqembu litshengise okukhulu ukuzimisela kanti lijabulise izwe,” kusho uMbalula, nobekunguye onikeze abadlali amajezi ngaphambi komdlalo.
“Siyaziqhenya ngabo futhi sizoqhubeka nokubeseka kule midlalo ezolandela."
IBafana Bafana, neyadlala ngokulingana ngo 0-0 neCape Verde Islands ngoMgqibelo, izobhekana neMorocco ngeSonto khona eThekwini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bhalisani abantwana kusanesikhathi - Umbono
2013-01-10 15:01
Cape Town - Sezivuliwe izikole ezifundazweni ezihlanganisa iFree State, Gauteng, Limpopo, Mpumalanga, North West kanti ezinye izifundazwe ezihlanganisa i-Eastern Cape, KwaZulu-Natal, Northern
Cape, Western Cape, khona zizovula ngesonto elizayo.
Abazali bakhipha iziyalo ngalokho okungasiza abanye abazali njengoba kuvamise isiphithiphithi uma kuqala unyaka, kuvulwa izikole.
UXolani Mazibuko uthe: Eyami indodakazi ngayithengela ngonyaka odlule imali ikhona, kwangisiza kakhulu lokho ngoba manje sengilinde usuku lokuthi kuvulwe izikole.
USandile Vundlastyle Mavundla uthe: Abami abantwana sebevulile esikoleni, ngihlala e-Alexandra.
Nanka amasu engingacebisa ngawo abanye abazali:
Ngidlala izitokufela zezitembu zakwaShoprite, esibeka kuso imali ngokuhlanganyela kanye nemali yokudla. Lezi zitembu ngizisebenzisa ngoJanuwari, ngithenga ngazo izincwadi ezidingakala esikoleni.
Lokhu ngikwenza ngo-Okthoba, angilindi kuze kuqale uJanuwari, izinto zesikole ngizithenga kanye nomswenko kaKhisimusi.
UMfundo Dlamini Sibah uthe: Ngimi ngomumo ukuthi ngihambise umntwana wami esikoleni, umfaniswano ngawuthenga ngoDisemba, ngoJanuwari ngithenga izingubo zokuswenka ngoba kusuke kunendali.
Kumele abantu bafunde ukuthenga izitembu zakwaShoprite, bazisebeznise ngoJanuwari, bathenge ngazo izincwadi nezinye izidingo zomntwana kanjalo nokudla.
UPhumla Mlipa uthe: Mina sengikulungele ukuhambisa umntwana wami esikoleni uma kuvulwa izikole. Umfaniswano ngawuthenga ngonyaka owedlule, kumanje usejahe kabi ukuwugqoka.
Abanye abazali ngingabacebisa ngokuthi kumele bathenge umfaniswano kusanesikhathi futhi bababhalise abantwana zingakavali izikole, bagweme isiphithiphithi.
UTeddy Phumzile uthe: Abazali ababhalise izingane zabo kusanesikhathi, NgoMsopmbuluko bazoqala ukutheleka ezikoleni,noma sekufundwa futhi.
Izingane ziyasala uma zingekho emakilasini ngesikhathi sokufunda, uthisha angeke abuyele emuva ayfoundisa umntwana wakho.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Kulamule amaphoyisa eSahlumbeComment on this story
MLUNGISI GUMEDE
Ebika eSahlumbe
KUCISHE konakala kwasiza amaphoyisa ngesikhathi abalandeli be-IFP befuna ukudla luhlaza abe-NFP abebebasola ngokuzophazamisa umbuthano wabo obusenkundleni yezemidlalo, eSahlumbe, izolo.
Amaphoyisa asebenze kanzima esiza isigejana sabalandeli be-NFP olakeni lwamalungu e-IFP abebethukuthele kungathi athelwe ngezibonkolo kulo mbuthano obuhanjelwe nguMengameli we-IFP, uDkt Mangosuthu Buthelezi.
Abalandeli be-IFP abebeholwa nguMnuz Sthembiso Nene, bagcine sebehilizisana namaphoyisa abevikela abe-NFP.
UNene uthe into ebacikile ukubona abantu be-NFP endaweni abebezokuba nombuthano kuyo.
“Kuyacaca ukuthi inhloso yabe-NFP ngukususa uchuku,” kusho uNene.
USihlalo weNFP eSahlumbe, uMnuz Xolani Hadebe, uthe into ebenze bahlangane ukuthi bebevele behlele ukuba nomhlangano kodwa bawuhlehlisa ngoba sebezwe ukuthi kuzofika i-IFP.
UHadebe uthe angeke baze bavumele ukusatshiswa, wengeza ngokuthi bazohlangana ne-IFP okhethweni lokuchibiyela bafike bayithele isibhaxu.
Ethula inkulumo yakhe uButhelezi uthe kuzomele amakhansela abo ake athi ukuma kancane ekusebenzisaneni nawe-NFP komasipala ngoba abasebenzisa njengesitebhisi.
UButhelezi uthe ukusebenzisana ne-NFP akuhlukile nokusebenzisana ne-ANC ngoba iNFP noKhongolose bayizintethe ezibelethene.
Uthe akethukanga uma uNkk Zanele Magwaza-Msibi eqoka ukusebenzisana ne-ANC.
UButhelezi uphinde wakhwela wadilika kuMnuz Stanley Dladla embiza ngeqili eliyimbuka.
Uphumele obala wathi ubemthanda uDladla kodwa uzikhiphe kuyena eseqala ukuhamba izindlela ezimnyama.
“Ngisebenze isikhathi eside noDladla ngimethemba kanti ekugcineni uzongijikela,” kusho uButhelezi.
Uthe kuyilumbo lokho okuhamba kushiwo uDladla ethi waxoshwa eNkatheni.
“Ngeledlule uDladla ushiye angalazi eNkatheni exwayisa ngokuthi sesizongcwatshwa ngenxa yezimanga ezizokwenzeka kuNFP. Ngisola sengathi ugaqele isikhundla sikaMagwaza-Msibi,” usho kanje.
UButhelezi uthe ngamampunge ukuthi indawo yaseSahlumbe isizoba yiNFP ngoba sekukhona uDladla kuyo.
UButhelezi ube esecela abalandeli bakhe ukuba baphume umkhankaso baqinise amaziko njengoba kuza ukhetho ngonyaka ozayo.
Yize izulu beliyidliva kodwa abalandeli be-IFP abazange batheneke amandla bancamele ukuthi imvula iphelele kubona kunokuthi bangamlaleli uButhelezi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Intukuthelo kungcwatshwa abeSikebheComment on this story
MLUNGISI GUMEDE
Ebika eseMthaleni, ePomeroy
ABAHOLI benhlangano elwisana nobugebengu ePomeroy, iSikebhe, bafunge bagomela ukuthi bazozibambela mathupha labo ababulele ozakwabo abayisikhombisa eMahlaba ngesikhathi beyolanda izinkomo zabo ezebiwe, uma amaphoyisa ehluleka ukubabopha.
Benze lezi zinsongo ngesikhathi kuqhubeka inkonzo yomngcwabo wamalungu abo ayisithupha abulawa ngeledlule.
NgoMgqibelo kufihlwe uMnuz Tshilidi Hlongwane, Mnuz Zola Langa, Mnuz Phindela Langa, Mnuz Bonokwakhe Hadebe, Mnuz Dlezakhe Mbatha noMnuz Ndabembi Sithole.
UMnuz Qondokwakhe Duze yena ufihlwe izolo.
Ngesikhathi umngcwabo uqhubeka, amalungu ale nhlangano ashiye inkonzo yabefundisi ebibanjelwe KwaLanga ayoqhuba eyawo ediphini lezinkomo lapho afike akhuluma khona izinkulumo zokuziphindiselela.
Ubungafunga ukuthi amabutho eya empini ngesikhathi amalungu ale nhlangano esuka kwaLanga elibangise ediphini ehamba ehuba iziqubulo zempi.
IPhini likaMengameli weSikebhe uMnuz Muntu Mnguni, uthe akukwazi ukuthi kungabulawa ngesihluku ozakwabo abayisikhombisa eMahlaba bese besonga izandla.
“Sizonika umthetho ithuba lokuthi usebenze, uma sibona ukuthi ayikho impumelelo sizophoqeleka ukuthi singene eMahlaba,” usho kanje.
UMengameli wale nhlangano kuzwelonke uMnuz Joseph Manyathi naye uhambe emazwini kaMnguni wathi bazobiza umhlangano lapho kuzothathwa khona isinqumo esingujuqu ngendawo yaseMahlaba.
UMnuz Manyathi uthe bafuna ukuthi indawo yaseMahlaba iqedwe ngoba ihlala izilwane.
“Kukangaki silanda imfuyo yethu seyebiwe kule ndawo futhi akekho umuntu ongazi ukuthi eMahlaba yisizinda samasela emfuyo,” usho kanje.
Uphinde waveza ukuthi kubuhlungu ukuthi ozakwabo abaningi kangaka babulawelwe imfuyo yabo.
“Isondo liyajikajika njengoba sikhala namhlanje kusasa kuzokhala abanye,” usho kanje.
UMnuz Tollman Zuma omunye umholi wale nhlangano, uthe bazoya eMahlaba kumnyama kubomvu ngoba vele bahlela nokuyolanda ngehlahla ozakwabo abashonele khona.
USihlalo wekomiti lezokuPhepha esifundazweni uMnuz Bheki Ntuli, obekhona enkonzweni yomngcwabo, unxuse ukuthi amalungu eSikebhe ehlise umoya eyekele umthetho usebenze.
Akukaboshwa muntu ngalesi sigameko.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuzophoqwa iziboshwa ngemfundo ka-ABETComment on this story
BAWINILE NGCOBO
KUSUKELA kulo nyaka sekuzoba yinto ephoqiwe ukuthi uma uboshiwe ungafikanga kwa-Grade 9, wenze izifundo ze-Adult Basic Education and Training (ABET), ukuze kube khona ophuma ejele ukwazi ukuziphilisa ngakho.
Lokhu kushiwo nguNgqongqoshe woMnyango wezokuHlunyeleliswa kweziMilo, uMnuz Sbusiso Ndebele, izolo ngesikhathi evula isikhungo esisha sokufunda ejele laseWestville, i-Usethubeni Youth School.
UNdebele uthe balwela ukuthi amajele aphenduke izindawo zokufunda.
“Sekuzophela ukuthi umuntu uma esejele, adle, alale kodwa umuntu usezobhekana nezincwadi,” kusho uNdebele.
Uthe bafuna ukuthi iziboshwa zifunde, zifundele imisebenzi zisebenze.
“Inhloso yokuhlumelelisa isimilo wukuthi sihlomise iziboshwa ngamakhono ezizokwazi ukuziphilisa ngawo uma ziphuma nokuthi zikwazi ukuthi kube khona ezikwenzayo ngesikhathi zisengaphakathi. Sifuna zikwazi ukuzinakekela zona ngaphambi kokunakekela imindeni yazo,” kusho uNdebele.
Isikole i-Usethubeni yisona okuphume kuso umfundi obashaye bonke abasemajele akuleli ngemiphumela, uMnuz Chris Mazibuko waseMlazi othole o-A abahlanu.
UMazibuko ekhuluma egameni lozakwabo abefunda nabo uthe ubonga othisha babo abebenza okweqile kunomsebenzi wabo, abebengabazali kubo.
Ubonge nabo bonke ababasekayo ngayo yonke indlela nababakhombisa uthando.
Uthe isikole sabo sishoda ngothisha ogcwele weMaths wacela nakunoma ubani ongabasiza ngezinsiza zokufunda nangezimali zokuqhuba izifundo ukuthi babalekelele.
UKhomishana wamaJele kuleli, uMnuz Tom Moyane, ethe uzosiza ngokufundisa iMaths.
UMnuz Simphiwe Mngoma we-National Application Centre ufeze amaphupho kaMazibuko nabanye abathathu abasezithendeni zakhe ngamamaki ngesikhathi ememezela ukuthi bathole umfundaze ozokhokhela izifundo zabo, indawo yokuhlala, izincwadi, ukudla nanoma yini abayidingayo yesikole eNyuvesi yaKwaZulu-Natal.
Laba bafundi, bazophinde banikwe ama-laptop ngamunye ukuze baqhube kahle izifundo zabo.
Abe-CAO nabe-National Youth Development Agency banike abafundi base-Youth Centre izikibha ezimhlophe abazozigqoka uma beya esikoleni ukuze bangafundi ngomfaniswano wasejele.
Unina kaMazibuko, uNkk Layekile Mazibuko, uthe kuphenduleke imikhuleko yakhe njengoba indodana yakhe izoqhubeka nezifundo zayo.
Uthe wayeyikhuthaza ukuthi ikhuleke.
“Ngibonga uNkulunkulu, ezinganeni zami ezine uyena osekukhanya kuye. Ngifisa aqhubeke angithengele umuzi nemoto. Igama lami namuhla lishintshile ngiwuJabu,” kusho uNkk Mazibuko.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
UPistorius usakhungathekile - Ubaba
2013-02-14 12:02
Johannesburg - Ubaba womsubathi wakuleli ongaconsi phansi u-Oscar Pistorius, uthi indodana yakhe "idangele kakhulu" kulandela isigameko sokudubula esenzeke emzini wayo osePitoli, nokushiye intombi ka-Oscar ishonile.
"Angazi luthi okwamanje. Kungaba ukungahloniphani uma singase silokhu sihlawumbisela ngoba akekho olaziyo iqiniso okwamanje," kusho uHenke Pistorius etshela izindaba zomakazo wakwaSABC.
"Uma kukhona umuntu ongaphawula ngalolu daba, nguye u-Oscar. Okwamanje usakhungathekile."
Abenkampani ebisetshenzelwa yilowo obeyintombi ka-Oscar uReeva Steenkamp, 30, baqinisekisile ukuthi impela nguye umufi.
Banqabile ukunaba.
Imibiko yokuqala ithi u-Oscar udubule wabulala lo ecabanga ukuthi yisigebengu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Iphoyisa kwelokweba imfuyo e-E Cape
2013-01-24 12:03
Johannesburg - Isikhuni sibuye nomkhwezeli ngesikhathi iphoyisa lase-Eastern Cape lilahlwa yicala lokweba imfuyo eNkantolo yeMantshi yaseMthatha, kusho iNational Prosecuting
Authority (NPA) ngoLwesine.
ULieutenant Colonel Thembinkosi Mthengana kuthiwa akahlawule u-R10 000 (noma achithe izinyanga ezingu-20 ejele) ngokweba inkomo eMthatha ngo-2007, kusho okhulumela i-NPA e-Eastern Cape
uLuxolo Jali. Unikezwe kuze kube uFebhuwari 28 ukuba akhokhe le mali.
UMthengana ubesebenza ngaphansi kophiko olulwisana nokwebiwa kwemfuyo ngaphambi kokuyoba ngukhomishana wesiteshi samaphoyisa eFlagstaff.
"Amaphoyisa akumele nakancane ayamaniswe nezigameko zobugebengu," kusho uNgqongqoshe wezokuHlaliswa kwaBantu nezokuPhepha esifundazweni uHelen Sauls-August.
"Lokhu kubeka engcupheni umsebenzi wamaphoyisa," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isathukile iJapan ngolwase-Algeria
2013-01-22 12:11
Tokyo - Basale bephithene amakhanda eJapan ngoLwesibili ngemuva kokushona cishe kwabantu bakhona abayisikhombisa e-Algeria, sekunxuswe ukuba kuvikelwe labo abasebenza ngaphandle kwezwe labo nokuthi bacabange ukuthi izakhamuzi zabo azizijwayele izigameko zobushokobezi.
Amaphephandaba kanye nezinhlelo zikamabonakude ziveze kabanzi ngemuva kwesiqiniseko esenziwe ebusuku ukuthi ngempela izwe libhekene nani, njengoba nosomabhizinisi ohlonishwayo iNikkei ethi ukudinwa kweJapan kufanelekile.
Ngemuva kancane uNdunankulu uShinzo Abe etshele isizwe ukuthi abantu abayisikhombisa abebesebenza eJGC ogwadule lwaseSahara babulewe, okhulumela inkampani uTakeshi Endo udlulise amazwi enduduzo.
"Silahlekelwe yiningi labasebenzi abanekhono. Ngihluleka nokukhuluma," kusho u-Endo. "Kubuhlungu kakhulu."
Abanye abathathu baseJapan abakatholakali kulandela ukuhlasela okwenziwe yizihonga ezingamaSulumane.
- Landela
IzindabaNews24 kuTwitter
- SAPA


text:
UMadonsela ezinsolweni zokukhwabanisa
2013-02-13 10:02
Johannesburg - UMvikeli woMphakathi uThuli Madonsela uzovela ngaphambi kwePhalamende ukuziphendulela ngezinsolo zabasebenzi bakhe ehhovisi eliseKimberley lokwamukela ukufumbathiswa yiDA ukuze lihambise phambili izigameko ezithile ezidinga ukuphenywa eNorthern Cape, kubika iSowetan.
Ikomidi lezobulungiswa nokuthuthukiswa koMthethosisekelo ePhalamende lifuna ukuthi uMadonsela achaze ngezinsolo zokuthi waqasha abanye abantu ukuba benze umsebenzi okwakufanele wenziwe ngabasebenzi bakhe, okubalwa nokuphenywa kukalowo owayenguNgqongqoshe wezokuXhumana uSiphiwe
Nyanda ngemali engu-R300 000.
Lezi zinsolo ezithusayo ziqukethwe yincwadi ebhalwe ngulowo owayeyisekela lakhe, uMamiki Shai, nabanye abasebenzi abathi "bangabasebenzi abakhathazekile beHhovisi loMvikeli woMphakathi".
Le ncwadi ithunyelwe ehhovisi likaSomlomo wePhalamende uMax Sisulu.
UShai, nokusolakala ukuthi abahoshelani umoya noMadonsela, washiya isikhundla sakhe ekupheleni konyaka odlule ngemuva kokuphela kwenkontileka yakhe.
ILungu leDA ePhalamende uDebbie Schafer uzichithe njengamampunge lezi zinsolo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Isiqalile ukubadida ababukeli iBig BrotherComment on this story
USUQALILE ukudida ababukeli umdlalo owenzeka ngempela iBig Brother Stargame njengoba sekuqaliwe ukukhishwa kwabadliwe yivoti kulo mdlalo odlala ubusuku nemini ku-Channel 198 ku-DStv.
NgeSonto ebusuku kuqalile ukushuba kwalo mdlalo njengoba abadidiyeli balolu hlelo beshaye ingwijikhwebu bakhipha abathathu, esikhundleni sababili noma abane nokushiye ababukeli bedidekile.
Ababukeli badidwe wukuthi kulo nyaka abangenele bahamba ngababili nokusho ukuthi noma sebephuma kumele baphume ngababili njengoba kungavotelwa umuntu kepha kuvotelwa izwe elimelwe.
Umbhangqwana waseTanzania uJulio noHilda baphume bobabili kodwa kwaphenduka amatafula uma sekuziwa ezilamanini zaseZimbabwe uManeta noTeclar.
UTeclar ukhishiwe kulolu hlelo kodwa uManeta wabuyiselwa ngokuyojoyina osaziwayo abalungenele abahlaliswe bodwa emzini obizwa nge-Upville.
Ngemuva kwalesi senzo ababukeli bebebuzana bengazitholi izimpendulo zokuthi kulandelwe muphi umgomo wokuhlukanisa umbhangqwana waseZimbabwe.
Imibuzo ethunyelelwe uMichelle Essau wakwa-M-Net ngalesi sinyathelo ayiphendulekanga kanti nezingcingo zakhe bezingabanjwa.
Usasele namanje lo mbuzo njengoba ngeSonto umunwe ukhombe amazwe iLiberia (Luke noYadel) neSierra Leonne (Dalphin noZainab) kwabangase baphume eDownville – okuwumuzi okuhleli kuwo abanye abangebona osaziwayo.
Njengoba sekuqalile ukuphuma kwabanye sekuqalile nokushuba kulolu hlelo njengoba sekukhona abaqalile ngezingxabano ezishubile.
Ingxabano eqale ukudonsa amehlo ngekasaziwayo wakuleli uBabalwa (Barbs) nomculi waseKenya uPrezzo abadonse izinsukwana bebhekene ngeziqu zamehlo ngemuva kokuthi uPrezzo etshele emehlweni uBabalwa ukuthi njengoba eneminyaka engu-34 “usegugile” futhi akukho muntu wesilisa ozofuna ukumshada uma eseno-35.
Lokhu kushiye uBarbs nenhliziyo ebuhlungu waze wakhala, kwalamula khona ukuxolisa kukaPrezzo ngemuva kokuqondiswa yintokazi yaseNigeria, uGoldie, engamfihlelanga ukuthi amazwi awajikijele kuBarbs kawabanga mnandi.
Okunye okuzobukeka kujika izinto e-Upville ngukufika kumaManeta ofike kwakhala izinsizwa njengoba eyintokazi ekhangayo.
Umculi waseZimbabwe okulendlu, uRoki, akafihlanga efika uManeta ukuthi uyazifela ngaye kanti lokhu kwenze nabanye besifazane baphaphama kufika le ntokazi.
Uzibangele isigcwagcwa usomahlaya waseGhana uDKB exabana nentokazi engumculi waseZambia uMampi.
UDKB utshele uMampi ukuthi mumbi ngale ndlela yokuthi ubukeka njengomuntu wesilisa, uma engasusa izinwele azixhumile angaba yindoda uqobo.
Kubukeka kusazoshuba kulo mdlalo njengoba wonke umuntu ezimisele ngokugcina ewutholile umklomelo ka-$300 000 (R2.45 million). - INTATHELI YESOLEZWE
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuhamba kahle ngoMandela - Maharaj
2012-12-28 12:32
Johannesburg - Lowo owaba ngumengameli wokuqala wentando yeningi uNelson Mandela uzoqhubeka nokulashelwa ekhaya lakhe eHoughton, kusho iHhovisi likaMengameli ngoLwesihlanu.
"Ngicabanga ukuthi konke kuhamba kahle," kusho uMac Maharaj, enezezela ngokuthi odokotela bazomazisa uma kukhona okushintshayo.
UMandela ulashelwa ekhaya kusukela akhishwa esibhedlela ngoLwesithathu.
Wangeniswa esibhedlela esisePitoli ngoDisemba 8, esuka eQunu, e-Eastern Cape.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuphahlazeke indiza yaseRussia ithwele 43
2012-04-02 07:23
Moscow - Ibhanoyi laseRussia liphahlazeke lithwele abantu abangu-43 eSiberia, labulala okungenani abantu abangu-16 njengoba kusahlengwe abangu-12, kusho abosizo lokuqala.
Le ndiza, i-ATR 72, iphahlazeke entshonalanga neSiberia edolobheni iTyumen, kusho okhulumela uMnyango weZimo eziPhuthumayo, u-Irina Andrianova.
Utshele abeReuters ukuthi kuhlengwe abantu abangu-12 kwatakulwa izidumbu ezingu-16 endaweni yesehlakalo.
Ngokombiko, bekunabagibeli abangu-39 nabasebenzi abane.
- Landela
IzindabaNews24 kuTwitter
- Reuters


text:
Bajabule beqeda ukubhala eKZN
2012-11-27 16:35
Durban - Abafundi bakamatikuletsheni baKwaZulu-Natal angeke basizwe nakancane isikhathi abazosihlala belinde imiphumela yabo, njengoba ithe chithi saka imicibhi ehlelelwe abafundi.
Abezindaba zeNewswatch bathi abaseMhlanga Urban Improvement Precinct bathi kunemali engu-R7.5-million ebekelewe ubumnandi obuzobanjelwa ezindaweni ezihlanganisa uMhlanga neBallito.
Imizimbi izoqhubeka kuze kube yiviki lokuqala lonyaka ozayo, kulindeleke le micimbi iphinde ikhulise umnotho wesifundazwe ngo-R80-million.
Omunye wabahleli bemicimbi uBrian Wright uthe balindlele okungenani abafundi bakamatikulesheni abangu-6 000 ngosuku, kuyona yonke imicimbi.
Kuthiwa zizoqina kakhulu ezokuphepha.
"Indaba yezidakamizwa nokungaziphathi kahle kwabantu angeke neze yenzeke. Ezokuphepha zizoqina kakhulu," kusho uWright.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe 5 'wamayengandoda' eThekwini
2012-05-16 10:07
Durban - Kuboshwe abesifazane abayisihlanu okukholakala ukuthi abaseThailand ngesikhathi kugasela amaphoyisa endaweni ehlala abadayisa ngomzimba eMorningside, eThekwini, kubika iphephandaba iThe Mercury
ngoLwesithathu.
Umnikazi womuzi okuSecond Avenue usolwa ngokuba yingxenye yomkhonyovu wokushushumbiswa kwabantu njengoba amaphoyisa emfuna uthuli.
Umthombo osemaphoyiseni utshele leli phephandaba ukuthi laba besifazane bakuleli ngokungemthetho.
Okhulumela amaphoyisa uColonel Jay Naicker wenqabile ukuphawula.
“Lolu wudaba olulumelayo ngenxa yezinsolo eziphakanyiswayo nanokuthi akukaqinisekiswa lutho ngababoshiwe," kusho uNaicker.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Udaba Lokuhlelwa Kwemidlalo YePSL Luyavuselelwa
Kwazanywa kodwa kwehlula ngoba kungelandlela yokukhupha amanzi enkundleni labazobukela benethwa lizulu
Highlanders
Sithandekile Mhlanga
11.01.2013 22:09
WASHINGTON—
Inengi kwele Zimbabwe lithi indlela isikhathi semidlalo yenguqu esigabeni saphezulu ese Premier Soccer League ehlelwe ngayo elizweni, esukela ku Mbimbitho kusiya ku Lwezi ngenye yembangela yokuthi amaqembu eZimbabwe anqotshwe ngamanye kuzwekazi le Africa emicintisweni efana leyenkezo ye CAF Confederation.
Abadlali baphumula kusukela ngo Mpalakazi kusiya ngoMbimbitho okutshengisa ukuthi bayabe bengalungiselelanga ukudlala imidlalo, yona eqalisa ngo Nhlolanja.
Abaqeqetshi bamaqembu enguqu elizweni kanye lengcwethi kwezemidlalo abakhulume leStudio 7 bathi ngabe eleZimbabwe lilandela indlela imidlalo le ehlewa ngayo kwamanye amazwe, eqalisa ngo Ncwabakazi esiyaphela ngo Nkwenkwezi.
Kodwa isiphamandla se Premier Soccer League uMnu. Kennedy Ndebele utshele iStudio 7 ukuthi ukuphumula kwamaqembu enguqu kuqondana lesikhathi sezulu esibangela ukuthi kubenzima ukuqhuba imidlalo yenguqu.
Uthi akulandlela yokukhupha amanzi enkundleni zokudlalela umdlalo wenguqu nxa izulu lisina, kukanti labazobukela limidlalo benganethwa lizulu ngoba kungekho okukubavikela.
UOmega Sibanda, ingcwethi kwezemidlalo utshele uSithandekile Mhlanga weStudio 7 ukuthi eleZimbabwe lake lazama ukulandela amanye amazwe ukuhlela imidlalo le kodwa kwehlula ngenxa yezulu.
Ingxoxo LoOmega Sibanda